Hizkuntza ikasketa - Gaiak - 101L\nHemeretzi urte zituela hasi zen euskara ikasten\nEuskara noiz eta nola hasi zen ikasten.\nHendaiara txikitatik etortzen zen\nHendaiara txikitatik etorri izan da, eta gero tesi bat egin du Ipar Euskal Herriaren inguruan.\nDakizkien hizkuntzak eta ikasketa prozesua\nZein hizkuntza hitz egiten dituen eta prozesua nola izan zen kontatzen du: ingelesa, Txinako bere bi hizkuntzak eta, hona etorri baino lehen, gaztelania apurtxo bat ikasi zuela.\nHizkuntzak ikasteko makina\nHizkuntza asko jakitea oso gauza ona dela eta, makina bat asmatzeko aukera izango balu, hizkuntza pila ikasteko, egingo lukeela.\nHong Kongetik Donostiara bizitzera\nHong Kongen jaio zen 1987an. Euskal Herrira 2001ean iritsi zen, gurasoekin batera. Gaztelania zaila iruditu zitzaion hasiera batean, baina zortzi hilabetean-edo ikasi zuen. Etorri zenean artean txinatar gutxi zegoen Donostian.\nHasiera gogorra izan zen, baina euskara erraz ikasi zuen\n10 urterekin etorri zen. Amonarekin bizi zen, herri txiki batean, eta ingelesez ere ez zekien (bere anai-arrebek bai). Euskara, berriz, erraz ikasi zuen, lau hilabetean.\nPakistandik erlijioa eta hizkuntza gorde ditu\nPakistandik mantendu duena erlijioa da. Musulmana da. Bere hizkuntza ere galdu egin zuen, baina gero berreskuratu egin du. Pakistandik zetozenei euskara irakasten zien, eta haiek berari jatorrizko hizkuntza. Ez daki urdueraz eta punjaberaz idazten.\nUrduera eta punjabera berreskuratzeko prozesua\nUrduera eta punjabera berreskuratzeko prozesua nolakoa izan zen. Erlijioaren bitartez ikasi zuen, lagunekin hitz egiten, ordenagailuan irakurtzen... Pakistango lagun asko ditu eta haiekin egoten da.\nIngelesa ikasten ari da, bere kabuz\nLau hizkuntza dakizki (euskara, gaztelania, urduera eta punjabera) eta orain ingelesa ikasten ari da, bere kabuz, lagunak bisitatzera joateko Erresuma Batura.\nGidabaimena euskaraz atera zuen\nGidabaimena euskaraz atera duen lehena izan da Bergara inguruan. Euskaraz alfabetatu zen, eta gaztelaniaz baino hobeto moldatzen da idazteko eta irakurtzeko.\nPortugalen, Coimbran, zegoela hasi zen euskarazko lehen hitzak ikasten, lagun euskaldunekin. "Zoroniak" esaten zuen "zorionak" esan ordez. Oñatira heldu zenean, euskaltegian eman zuen izena. Issac lagun azkoitiarrarekin ere dezente ikasi zuen. Etxean ere euskaraz egiten dute.\nArrasaten jaioa da eta ikastolan ikasi zuen euskaraz.\nMandarinera Txinan ikasi zuen\nTxinera mandarinera Txinan ikasi zuen, oporretan joaten zenean.\nNola pasa zen euskara ikustetik ikastera\nKaleetako hormetan hasi zen euskara ikusten. Gero, bera bizi zen etxe okupatuan euskara irakasleak bizi zirenez, han hasi zen ikasten. EGA atera zuen.\nDenbora behar izan zuen hona egokitzeko\nHizkuntzarekin ez zuen arazo handirik izan: erraz ikasi zuen gaztelania. Gizartea desberdina da hemen, eta denbora behar izan zuen egokitzeko.\nGaztelania ikasten: hastapenak\nLehenengo hilabeteak gaztelania ikasten nolakoak izan ziren. Esaten du Lesakakoa den irakasle baten laguntzarik gabe ez lukeela gaztelaniaz hitz egiten ikasiko.\nEuskara ikasteko irrika hasieratik\nEuskara ikasteko irrika izan du hasieratik. Bera ez da gaelikoz bizi izan Irlandan (eskolako hizkuntza bakarrik zen), baina euskaraz bizi nahi zuen hemen.\nEuskara ikasteko prozesua. Batez ere bere kabuz ikasi du. Irakasle batekin eta barnetegian ere ibili zen garai batean. Bertso eskolara ere joan zen. Bertsolaritza zer den azaltzen du ingelesez.\nZer gustatzen zaizu Euskal Herritik?\nGehien gustatzen zaizkion Euskal Herriko gauzak, euskara, kultura eta hemengo ohiturak. Esaterako, kalea oso garrantzitsua da euskaldunentzat, eta Davide oso kalezalea da. Bestetik, paisaia ere asko gustatzen zaio. Gustatzen ez zaionaren artean, euskararekiko konpomiso falta edo atxikimendu falta aipatzen ditu.\nGaztelania eta euskara beharrezkoak Donostian bizitzeko\nHasieran pentsatzen zuen Donostia oso turistikoa denez, ingelesarekin moldatuko zela. Baina gaztelania eta euskara ikasi behar izan ditu, hemen bizitzeko.\nEuskaltegian ikasi zuen euskara\nEuskara euskaltegian ikasi zuen.\nBost urte Austrian lanean\nAustrian lana aurkitu zuen, alemaniera ikasi zuenean. Bost urtez bizi izan zen han, hoteletan lanean eta adinekoak zaintzen.\nGaztelania ikastea errazagoa gertatu zaio alemaniera baino\nHona etorri zenean, berriz hasieratik hasi behar izan zuen: hizkuntza ikasten... baina hemen aukera gehiago izan zuen. Austrian, berriz, "legez kanpoko" etorkina zenez, telebista ikusiz ikasi zuen alemaniera. Gaztelania EPAn ikasi zuen (Donostiako hizkuntza eskola ofizialean ere bai, gero). Kalean ere praktikatu du.\nEPAn eta hizkuntza eskolan ikasi du gaztelania\nGaztelania ikasteko prozesuaz hitz egiten du. EPAn hasi zen, eta ondoren Donostiako Hizkuntza Eskola Ofizialean eman zuen izena.\nGaztelania ikastea erraza\nGaztelania ikastea ez zaio zaila gertatu, ingelesa bazekielako eta frantsesa ere bai pixka bat.\nGaztelania ikasteko prozesua\nGaztelania ikasteko prozesua. Ez da erraza hitz egitea, baina ulertzea bai; errusiera baino errazagoa da ikasteko. Hizkuntza eskolan ibili da, eta orain irakasle partikularra dauka. Telebista eta liburuak ere badarabiltza, ikasteko.\nAsko ahalegindu zen gaztelania ikasteko, lehenengo Bulgarian eta gero Euskal Herrian.\nGaztelania ikastea asko kosta zitzaion, ingelesa ikasi zuelako aurretik. Hitzen ordena ere desberdina da.\nGaztelania ikasteko erraztasuna dute batzuek\nBeste herrialde batzuetako jendea gaztelaniako ikastaroetan ezagutu du. Batzuek, poloniarrek esaterako, erraztasun handia dute hizkuntzak ikasteko. Berak bost urtean ikasi duena bi hilabetean ikasten dute batzuek.\nEuskara ikasteko prozesua, eskolan\nSan Jose ikastetxean urtebete egin zuen, eta han gaztelania baka ikasi zuen. Gero, La Asunción ikastetxean Mari Paz irakasleak ahalegin handia egin zuen euskara irakasteko.\nHamar urte Donostian, bikotearekin\nMutila hemengoa duelako etorri zen Donostiara bizitzera, duela hamar urte (elkarrizketa garaian); bertara iritsi eta Hizkuntza Eskola Ofizialean gaztelania ikasten hasi zen, ez baitzekien tutik ere. Bikotearen familiak ingelesez egiten duenez, lehen hiru urteetan hala komunikatzen ziren.\nZaila izan zen gaztelania ikastea. Bere senarrarakin ingelesez hitz egiten zuen eta lana ere ingelesez egiten du.\nLagunekin gaztelania praktikatzen I\nHizkuntza akademia batean ikasteaz gain, senarraren familiarekin eta lagunekin ere praktikatzen du gaztelania.\nLagunekin gaztelania praktikatzen II\nGaztelaniaren ikasketa prozesua, indonesieraz. Lacunza eta Hizkunta Eskola Ofizialean egin zituen ikasketak.\nHizkuntza eskolako klaseak dibertigarriak dira\nHerrialde ezberdinetako jende asko ezagutu du Hizkuntza Eskola Ofizialean, eta oso dibertigarriak egiten zaizkio klaseak; kalera ere ateratzen dira elkarrekin praktikatzeko, baina askotan ingelesez hitz egiten bukatzen dute.\nLehenengo hilabeteak nolakoak izan ziren. Ez zekiten gaztelaniaz, ez berak ez bere neskalagunak. Jendea ez zen oso irekia, hasieran. EHUn bertan gaztelania ikasten hasi zen eta ondoren hizkuntza eskola ofizialean.\nEzagutu dituen atzerritarrak\nBiomagunen jatorri askotako jendea dabil lanean, eta toki askotako jendea ezagutzen du. Gaztelaniako ikastaroetan ere atzerritar dezente ezagutu zituen. EHUn ikasle gehienak bertakoak ziren.\nBeroagoa espero zuen Donostia\nBere lantokia espresa internazionala izanda, denek ingelesez egiten zuten, beraz, lehen hilabetetan komunikatzeko hizkuntza ingelesa zuen. Bankura, erosketak egitera etab. joan behar zuenean arazoak zituen, baina jendeak asko laguntzen zion; gaztelaniaren falta ez zuen somatzen, moldatzen zen. Behin bertako gizartearekin gehiago integratu nahi izan duenean hasi da gaztelania ikasten. Gainera, uste zuen Espainara zetorrela eta beroa egingo zuela, baina iritsi zenean elurra egiten hasi zen.\nBertakoekin hitz egiteko ikasi zuen gaztelania\nGaztelania ikasten hasi zen, bertakoekin harremandu nahi zuelako, eta baita independienteago izateko gauzak egiteko momentuan.\nAsko kostatu gaztelania ikastea\nAsko kostatu zitzaion ikasketa prozesua, hizkuntza akademian, baina, gehiago ikasteko praktikatu egiten zuen.\nGaztelania enpresan ikasi zuen\nHizkuntza Eskola Ofizialean ikasten du euskara; gaztelania, berriz, enpresan ikasi zuen.\nGaztelania ikasteko hizkuntza eskola ofizialean ibili da, baina aurretik jendearekin hizketan hasi zen ikasten.\nEuskara ikastea dibertigarria\nEuskara ikasteko gramatika zaila iruditzen zaio. Esaldien egitura txineraren antzekoa da, eta dibertigarria egiten zaio ikastea.\nIritsi bezain laster, ikastera eta lanera\nElkarrizketa egin genion garaian sei urte zeramatzan Donostian. Iritsi zenean ez zuen gaztelania zantzurik, eta, iritsi eta hiru egunera akademia batean apuntatu zen; eta lanean hasi zen baita ere.\nGaztelania lehenago Londonen ikasi zuen\nDonostia lehenagotik ezagutzen zuen, bertan bi aldiz egona zen oporretan; gaztelania ere ezagutzen zuen lehenagotik, Londonen ikasi zuelako.\nBizpahiru urte euskaltegian\nEuskaltegian bi-hiru ikasturte egin zituen, baina semea handitzen zihoan heinean, utzi egin zuen; lana, haurra etab.-ekin ez baitzuen denborarik, baina presarik ere ez tituloak ateratzeko. Elkarrizketa garaian, EGA ateratzeko asmotan zebilen.\nHizkuntzen ikasketa prozesuak zailak izan ziren\nNahiko zaila izan zuen beste hizkuntzak ikastea; tibetera budismoarekin duten loturagatik ikasi zuen. Katmandura joan zenean, komunikazio zailtasunak eduki zituen; izan ere, bertan ez zuten bere herriko dialektoa ulertzen. Beraz, nepaliera ere ikasi behar izan zuen. Hortik Indiara joan zen unibertsitate budista batera ikastera, eta bertako hizkuntza ikasi behar izan zuen. Ikasketak bukatu ondoren, mendebaldera bidaiatu zuen askotan, eta komunikatzeko ingelesa ikasi behar izan zuen. Alemaniara joan zen bizitzera, eta bertan, jende askok ez duenez ingelesez egiten, alemana ere ikasi zuen. Prozesuak zailak izan arren, oso onuragarria da hizkuntzak ikastea bai bakoitzaren buruarentzat eta ingurukoentzat, komunikazioa oso garrantzitsua baita.\nGaztelania ikasteko prozesua. Ume liburuak irakurtzen zituen, irratia entzun, jendeari entzuten... eta hizkuntza eskolara ere joan zen. Ingelesez hitz egiten zuen mutil-lagunarekin hasieran; pixkanaka gaztelaniaz hasi ziren.\nEuskara ikastearen garrantzia\nEuskara ikastea garrantzitsua da lanerako. Horregatik amak eskola euskaldun batera bidali zituen.\nEuskara ikasteko prozesua. Integratzeko balio du. zaila da ikastea, baina ez ezinezkoa.\nEuskara eta gaztelania nola ari den ikasten\nHasieran isilik egoten zen, entzuten. Villabonako EPAn hasi zen euskara ikasten, eta gero Andoainen jarraitu zuen, AEKn. Badauka zer hobetua, baina moldatzen da. Gaztelania ez zuen ikasi, portugesa dakielako Guinea Bissautik. Praktikatzen ikasten du berak.\nAldaketa handia Senegaldik hona; euskara ikasteko prozesua\nAldaketa handia izan zen Zizurkilera etortzea; dena oso ezberdina da. Bera ere herri txiki batekoa da, baina hala ere ezberdin: etxeak, kaleak, janaria... baina gustura dabil familia eta umeekin. Hasieran ez zuen ezer ulertzen, ez zekien euskararik ez gaztelaniarik. Emaztearekin ingelesez egiten zuen, baina pixkanaka euskaraz, eta gero EPAn eman zuen izena eta horrela ikasi zuen. Kalean hitz egiten eta praktikatzen asko ikasi zuen.\nFrantsesa eta ingelesa Senegalen ikasi zituen\nFrantsesa eta ingelesa Senegalen ikasi zituen, baina hemen ia inork ez dakizki; beraz, euskara hobeto datorkio.\nBartzelonan ikasi zuen gaztelania\nBartzelonara joan zenean, ez zekien gaztelania, ezta katalana ere, eta gaztelania ikasten hasi zen. Katalana frantsesaren oso antzekoa da irakurtzeko. Gaztelania ikasteko prozesua. Bere kabuz ikasi zuen, hitz eginez. Urtebete behar izan zuen.\nLehenengo hilabeteak zailak\nLehenengo hilabeteak zailak egin zitzaizkion. Ez zekien ez gaztelaniz eta ezta euskara ere, ingelesez bakarrik. Ingurukoek laguntzen zioten, baina inpotentzia sentitzen zuen. Nola hasi zen gaztelania eta euskara ikasten.\nEuskara ikasten hasi zenekoa\nEuskal Herrira etorri zenean hasieran gaztelaniaz komunikatzen zen. Etorri eta urtebetera barnetegi batean egon zen euskara ikasten, eta esperientzia gogorra bezain polita egin zitzaion.\nHona etorri zenerako euskara bazekien\nEuskara eta gaztelania, biak ezagutzen zituen hona etorri zenerako. Euskara kartzelan ikasi zuen, denbora libre asko zuelako.\nHona etorri zenerako euskara bazekien (alemanez)\nEuskara eta gaztelania, biak zekizkien hona etorri zenean. Alemanez esaten du, berriro.\nGaztelania menperatu, euskara ulertu\nGaztelania lehendik ikasia zuen Letonian. Euskara ez zekien, orain, ulertzeko gai da.\nEHUn ikasi zuen gaztelania\nGaztelania EHUn bertan ikasi zuen, ikastaroetan. Mintzapraktikak ere egin zituen gaztelania hitz egiten dutenekin.\nDonostian, gaztelania praktikatzen\nTxekiar Errepublikan hasi zen gaztelania ikasten, baina praktikatzea da onena. Donostiako egonaldia oso ondo etortzen ari zaio horretarako.\nCeutan ikasi zuen gaztelania\nJendearekin hitz egiten ikasi zuen gaztelania, Ceutan. Beste bi bereberekin bizi da hemen.\nGaztelania kalean ikasi du\nEspainian bizi izan da 1999. urteaz geroztik, eta gero etorri zen Euskal Herrira. Kalean ikasi du gaztelania.\n"Ez nekien hemen euskaraz hitz egiten zenik"\nKalean entzunda hitz batzuk ikasi ditu, oinarrizko hitzak batez ere.\nBarnetegian euskara ikasten\nAlegiara joan ziren lehenengo, eta ondoren Tolosara. Alegian jendeak euskaraz hitz egiten duenez, barnetegi batera joan zen bi udatan, euskara ikastera.\nEuskaraz ikasiz gero, erraza da integratzea. Azkenaldian ez du praktikatzen eta asko galdu du. Gaztelaniaz eta euskaraz aparte, ingeles pixka bat daki.\nEuskara ikasteko asmotan\nEuskarazko hitz batzuk. Euskara ikasteko asmoa dauka.\nLehen hilabeteak Donostian\nLehen hilabeteetan egunero gaztelania ikastera joaten zen. Alaba eduki ondoren euskara ikasteari heldu zion euskaltegian.\n"Ni ez naiz lotsatia, beti euskaraz ari naiz"\nEuskara ikastearen bere esperientzia kontatzen du.\nIngelesarekin soilik ezin moldatu Euskal Herrian\nEuskal Herrira etorri zenean zailtasunak zituen jendearekin komunikatzeko, ingelesez soilik egiten zuen eta.\nEuskaltegian eta kalean ikasi du euskaraz\nEuskaltegian ikasi zuen euskaraz eta gero kalean praktikatu izan du. Bere esanetan, garrantzitsua da pertsona batekin lehenengo kontaktua izaten duzun hizkuntza; asko baldintzatzen du gerorako hizkuntza-harremana.\nNeskalagunaren bidez hasi zen euskaraz\nHizkuntzak ikasteko zaletasuna dauka, eta euskarak bere arreta piztu zuen. Neskalagunarekin hasi zen euskarazko lehenengo hitzak ikasten.\n7 urte Hondarribian\nDuela 7 urte etorri zen, eta pixkanaka ikasi zuen gaztelania jendearekin.\nEuskarazko koaderno bat poltsikoan\nHitz solteak ikasten hasi zen, koaderno bat poltsikoan zuelarik. Ondoren AEK euskaltegian ibili zen euskara ikasten, eskola partikularrak ere jaso zituen, baina batez ere kalean ikasi du euskara.\n"Inguruan beti dabil euskara, horregatik ari naiz ikasten"\nEuskara kalean ikasi du, eguneroko bizitzako euskara. Gaztelania, berriz, eskola bidez.\n"Egunen batean euskara ikasiko dut!"\nGaztelania lehenengo bere kabuz eta ondoren akademia batean ikasi zuen; egunero-egunero joaten zen. Liburutegian ere egunero bi ordu ematen zituen gaztelania ikasten. Egunen batean euskara ikasiko duela esaten du.\n"Euskara kalean ikasi dut"\nGaztelania eskolan ikasi zuen, eta oso gustuko zuen, horregatik joan zen lehenago Bartzelonara. Euskara, berriz, bikotearekin eta umeekin ikasi du, kalean.\n"Euskaraz hitz egiten saiatzen naiz"\nGaztelania Norvegian hasi zen ikasten, eta Zumaian praktikara eraman zuen.\nEuskara euskaltegian ikasten du\nEuskara ikastera euskaltegira joaten da, astean lau aldiz. Lagunekin eta emaztearen familiarekin euskaraz hitz egiten du.\nEuskaltegian bi urtez\nEuskaltegian bi urtez egon da euskara ikasten; orain seme-alabekin ari da praktikara eramaten eta ikasten.\nUmeei esker ikasi zuen gaztelania\nGaztelania umeekin lanean ikasi zuen, urteen poderioz hitz egiten hasi zen.\nGaztelania eskolan ikasi zuen, txikitatik.\nHizkuntza guztiak entzunez ikasi ditu, inoiz ez da akademietara joan.\nSemearekin ikasten du euskara\nEuskara bere semearekin ikasten du, musika entzunez...\nGaztelania nola ikasi zenuen?\nGaztelania Senegalen ikasi zuen apur bat, eta ondoren Zumaian akademian.\nZumaiarren artean giro ona\nEuskara pixka bat ikasi du, hitz solteak. Zumaiako senegaldarrekin harreman ona dauka. Denek elkar agurtzen dute Zumaian, oso jende jatorra dago.\nLehenengo gaztelania eta ondoren euskara ikasi zituen\nDonostiako unibertsitatean gaztelania ikasi zuen. Ondoren, euskara ikasi zuen, alabei eskolan laguntzeko.\nZarautzeko euskaltegian euskaldundu zen\nZarautzeko euskaltegian ikasi zuen euskara, eskola eta Internet bidez.\n"Gaztelania albistegiak ikusiz ikasi nuen"\nGaztelania albistegiak ikusten ikasi zuen, bata bestearen atzetik ikusten zituen, baita hauek grabatu ere. Pelikulak ere erabili zituen horretarako. Gakoa hitz egiten ausartzea izan zela dio.\n"Gaztelania albistegiak ikusiz ikasi nuen" (italieraz)\nGaztelania albistegiak ikusten ikasi zuen, bata bestearen atzetik ikusten zituen, baita hauek grabatu ere. Pelikulak ere erabili zituen horretarako. Gakoa hitz egiten ausartzea izan zela dio (italieraz).\n"Euskaraz inguraturik gaude Zumaian"\nKalean euskara asko entzuten duenez, hitz asko ikasi ditu kalean. Jarrera kontua ere badela dio, euskaraz komunikatzen saiatzen da kalean.\n"Euskaraz inguraturik gaude Zumaian" (italieraz)\nKalean euskara asko entzuten duenez, hitz asko ikasi ditu kalean. Jarrera kontua ere badela dio, euskaraz komunikatzen saiatzen da kalean (italieraz).\nGaztelania bere kabuz ikasi zuen\nGaztelania bere kabuz eta lanean ikasi zuen, oso zaila izan zen.\nNola ikasi zenuen gaztelania?\nGaztelania bere kabuz ikasi zuen, komunikazio beharra zela eta.\nBi urtez euskaltegian\nGaztelaniaz gain euskara hitz egiten zela konturatu zen eta hiru urteren buruan euskaltegira joaten hasi zen. Orain gauza batzuk ulertzen ditu euskaraz.\nGaztelania kalean ikasi zuen\nInoiz ez du akademikoki gaztelania ikasi, horregatik uste du oraindik ez duela guztiz ongi menderatzen.\nNola ikasi duzu armeniera?\nBere gurasoengandik ikasi du.\nZergatik ikasi zeinu hizkuntza?\nArgizka Zulaika (1981) Getaria, Euskal Herria\nZergatik ikasi zuen zeinu hizkuntza. Irakaslea da, eta ume gorren bat izanez gero ikasleen artean, zuzenean komunikatzea nahiko luke.\nGaztelania eta euskara ikasten (suomieraz)\nHemengo hizkuntzak ikasteko prozesua azaltzen du, suomieraz (aurretik euskaraz esandakoa).\nEuskara ikasteko prozesua. Gogoa handia zeukan, eta azkar ikasi zuen. AEKz aparte, Egunkaria irakurtzen zuen, Euskadi Irratia entzun... eta hitz egin, hanka sartu arren.\nEuskaraz bizitzeko hautua\nLehen bi urteetan ez, baina ordutik hona euskaraz bizitzen saiatzen da. Hasieran ingelesa, gaztelania, suomiera... denak nahasten zituen.\nEuskara, integraziorako tresna\nEuskaraz jakitea garrantzitsua da integratzeko. Adinekoekin komunikatzeko, adibidez, euskara izan zen bere giltza, gaztelania ez baitzen haien lehen hizkuntza.\nKanpotarrak euskaraz jakiteak bertakoengan eragina du\nBera euskaraz hitz egiten ikusita, batzuek hunkitu ere egiten ziren. Euskara hobetzeko motibazioa ere izan daiteke atzerritarrek euskara ikastea, akuilua bertakoentzat (euskara gutxi erabiltzen dutenentzat, adibidez).\nEuskaraz entzunda harritu?\nZumaia inguruan jada inor ez da harritzen euskaraz dakielako, baina beste toki batzuetan bai. Lehenengo hitza euskaraz egiten du. Hemengotzen joan den heinean, gutxiago igartzen zaio Finlandiakoa dela.\nGaztelania nola ikasi duen: urte erdiz ikasi zuen akademia batean, eta gero dendan.\nEuskara eta gaztelania ikasten, dendan\nDendan ikasi du gaztelaniaz eta euskaraz dakiena, bezeroekin.\nGaztelania ikasteko modua\nGaztelania nola ikasi zuen azaltzen du.\nSenegalen gaztelania pixka bat ikasi zuen\nEskolan gaztelania pixka bat ikasi zuen, Senegalen, baina ez asko.\nEuskara ikasten hasi bai, baina jarraitu ez\nGaztelania kalean ikasi du, jendearekin hizketan. Euskara ikasteko bai, joan zen toki batera (senarrarekin eta haren lagunekin), baina ez zuen jarraitu.\nEskolan bi urtez jardun zuen gaztelania ikasten eta ondoren bidaiatzen, mutil lagunarekin... ikasi du.\nLehenengo, euskaraz ikasi zuen\nEtorri eta bi urtera, galdetu zion senarrari zein zen lehenengo ikasi beharreko hizkuntza: euskara ala gaztelania. Irunen kalean erdaraz egiten da asko baina baserrian eta umeekin Senarraren amak asko lagundu dio. Irratia eta musika entzunez eta senarrarekin ere asko ikasi du.\nLanean aritzeko ikasi zuen euskara\nNagusiki lanean behar zuelako hasi zen euskara ikasten; hala ere, hizkuntza gustatu izanak gehiago ikastera bultzatu du.\nBere bikote ohia eta ingurua euskalduna zelako ikasi zuen batez ere. Gainera, bikoteak katalana ikasi zuen, eta trukean euskara ikasten hasi zen Jordi.\nBartzelonan bertan hasi zen euskara ikasten\nHan hasi eta oinarrizko maila batekin etorri zen Euskal Herrira.\nEuskara hutsetik ikasten hastea zaila da\nZaila bada ere, ordainsaria handia da.\nInguruan egunerokotasunean erdaraz\nJordiren adineko gehienak euskaldunak dira bere inguruan, baina Jordi da euskara gehien egiten duena.\nEuskara ikastea erraza baina garestia\nEuskara ikastea zaila dela mito bat da berarentzat: zaila baino garestia dela dio.\nUmorea adierazteko, orokorrean, euskara erabiltzen du. Hiketa, ordea, ez du erabiltzen.\n"Hizkuntzarekiko planteamendua aldatu behar dugu"\nEuskarari buruzko iritzia.\nEuskararen egoera aldatu behar dela dio, instituzio arloan batez ere.\n"Ingelesa ondo ikastea infernu bat izan behar da"\nEdozein gauza ondo egiteko denbora eta grina behar direla dio, eta hizkuntza bat ikasteko: irakasle eta ikaskide onak, grina eta denbora. Ingelesa ondo ikastea infernu bat izan behar dela uste du, oso anarkikoa baita.\nLagunak egitea ez da oso erraza\nLagunak egitea ez da oso erraza, eta 40 urterekin gutxiago. Etorri zenean gaztelania bazekien, eta euskara ikasteari berehala ekin zion.\nBagera euskara elkarteko lehendakariorde\nEuskara ikastea prozesu ederra izan da eta izaten jarraitzen du. Donostiako euskaltegi batean ikasi du eta, gainera, Bagera Elkarteak asko lagundu dio. Orain elkarteko lehendakariordea da.\nBarnetegietan euskara ikasten\nBarnetegietara joan zen euskara ikasteko. Lehenengoan ez zuen ezer ulertzen, gogorra izan zen. Baina denbora, grina eta gogoa zuenez, ikasten jarraitu zuen.\nGaztelania, gutxi erabiltzen duen tresna\nIraganean gaztelaniarekin harreman handia izan du Espainian, baina Euskal Herrian euskararekin. Gaztelania gutxi darabil.\nAlbertek serbieraz ikasi zuenekoa\nAlbert Badosa Roldós (1994) Bartzelona, Katalunia\nPolonian gradu amaierako lana sorabieraren inguruan egin zuen.\nKarelieraz ikasteko aukera gutxi\nFinlandian ez da ohikoa karelieraz ikastea. Eskola batek bakarrik ematen du aukera hizkuntza horretan ikasteko. Eta unibertsitateko ikasketak karelieraz egiteko ere unibertsitate jakin batera joan behar da.\nKareliera ikasteko prozesua\n16 urterekin hasi zen kareliera bere kabuz ikasten. Lehenengo liburuak eta hiztegiak irakurtzen hasi zen. Unibertsitatera joan zenean, karelieraz zeuden ikasgaiak hartzen zituen; horrela, gehiago ikasteko eta gelakideekin hitz egiteko aukera zuen.\nManeraren bilakaera: berpiztutako hizkuntza\nManera berpizutako hizkuntza dela dio. 1974an manera hitz egiten zuen azken hiztuna hil zen, eta 2004an hiztun batzuk manera berreskuratzeko prozesuarekin hasi ziren. Orain manerak bere eskola propioa dauka, eta irakasleek manera hitz egiten dute. Munduko hizkuntzentzako oso adibide ona dela esaten du.\nUnibertsitateko lagun batek irakatsi dio manera\nEskoziako unibertsitatean ikasi du manera. Baina honen aurretik Eskoziako gaelera ikasi zuen. Graduondoa egiten ari zela pertsona bat ezagutu zuen. Lagun horrek erakutsi dio manera hizkuntza. Hiru urtez gauetan bere etxera joaten zen manera ikastera. Orain lagun handiak dira, eta beraien artean maneraz hitz egiten dute.\nManera nondik dator?\nManera Eskoziako gaeleraren eta irlanderaren artean dago. Bi hizkuntzen arteko nahasketa bat dauka, baina Eskoziako gaelerarekin lotura handiagoa duela uste du. Bi hizkuntzak dakizkien pertsona bati manera ikastea gomendatzen dio, nahiz eta zaila izan, interesantea delako.\nManera ikasteko eskola\n1974an maneraz hitz egiten zuen hiztun bakarra hil zen. Baina urte batzuen ondoren talde batek hizkuntza berreskuratzeari ekin zion gaur arte. Orain manerak eskola propioa dauka, hiztun berriak sortzen dituena.\nEskoziera ikasteko prozesua\nEskoziako gaelera nola ikasi duen azaltzen du.\nEuskara ikasi nahi luke\nGizartean eta kulturan integratzea erraza izan zaio baina euskara ere ikasi nahi luke. Alaben bitartez ikasten du orain. Hala ere, ikasteko prozesu hori pixka bat azkarragoa eta hobea izatea gustatuko litzaioke.\nAlaba eta lankideekin saiatzen da euskaraz egiten\nHitz solteak ikasten ditu alabei esker. Mutrikuko lankide batek ere erakusten dizkio esamolde batzuk.\nErrusiera hitz egiten daki\nErrusiera hitz egiten du, gurasoak 1991n Errusiara joan zirelako lan egitera. 20 urteren ondoren, mantendu egin du. Dakizkien beste hizkuntzak. 60. hamarkadan, Kuba eta Errusiaren artean gazteak ikastera joateko hitzarmenak zeuden. Kubako eskoletan errusiera irakasten zen eta ohikoa zen garai hartan errusieraz zekiten kubatarrak aurkitzea. Oso hizkuntza zaila iruditzen zaio.\nHitz egiten dituen hizkuntzak\nHitz egiten dituen hizkuntzak: Arabiera, ingelesa, frantsesa, gaztelera eta euskara. Euskara ikasten ari da.\nSeme-alabei ulertzeko euskara ikasten\nBere etxean orain euskara oso garrantzitsua da. Seme-alabek euskaraz ikasten dute eta gurasoek ez zuten ulertzen. Ikastetxean aholkatu zieten euskara ikasteko talderen batean sartzea eta orain, horri esker, gehiago uler dezake.\nLehenengo hilabeteak Eibarren\nAishak 12 urte zituen Eibarrera iritsi zenean. Aldaketa oso handia izan zen: klima, hizkuntza... Baina ez zitzaion hain gogorra egin, berehala egin zituen lagunak. Gaztelera ikasi aurretik euskara ikasi zuen eta hasieran arazo batzuk izan zituen bertakoekin komunikatzeko.\nEibarrera iritsi zenean, ikastetxean euskara ikasteaz gain, euskaltegian ere hasi zen. Euskara ikastea integratzeko garrantzitsua iruditzen zaio. Denda bat dauka eta jende askori ilusioa egiten dio euskaraz egiten dienean. Anekdota bat kontatzen du. Semeek euskaraz ikasten dute eta haiekin egiteko ere beharrezkoa ikusten du euskara jakitea.\nAlabak euskara irakasten dio\nEuskal Herrira iritsi zenean, euskara ikasten ibili zen baina lana aurkitu zuen eta utzi egin behar izan zuen. Orain alabak erakusten dio. Hitz batzuk esaten ditu euskaraz. Alabak 8 urte ditu eta 3 urte zituela etorri zen Eibarrera. Ikastetxeko lehen urtean ikasi zuen euskara, oso erraz.\nMutil-lagunak Simone konkistatzeko erabili zuen trikimailua\nMutil-lagunak Simone konkistatzeko Ken Zazpi taldearen "Ezer ez da betiko" kanta erabili zuen. Izatez, abestiaren letra tristea da, harreman baten bukaeraz hitz egiten baitu. Baina mutil-lagunak Simoneri ez zion benetako itzulpena esaten. Euskara ikasi zuenean konturatu zen gezurraz. Abestu egiten du.\nSemeak erakusten dizkio euskarazko hitzak\nEuskaraz dakizkien hitzak. Hobeto ikasteko klaseak hartu beharko lituzkeela uste du.\nSemearen laguntzarekin euskara ikasten\nEuskarazko hitz solte batzuk badakizki eta gutxi gorabehera ulertzeko gai da. Semeak lagundu ohi dio euskararekin; adibidez, Elgoibarko 'Barren' aldizkarian ulertzen ez dituen gauzak semeari galdetzen dizkio. Hari euskarazko ipuinak irakurtzearen poderioz ere ikasi du. Euskarazko "tz" soinua errumanieraz ere existitzen da eta horregatik Mariari erraza egiten zaio ahoskatzea.


Alarma egoera garaian ez-ohiko potentzia aldaketen inguruan jakin beharrekoa – GoiEner\nAlarma egoera garaian ez-ohiko potentzia aldaketen inguruan jakin beharrekoa\nADI: Covid-19aren alarma egoeraren inguruko dokumentu eguneratuagoak orri honetan\nDuela egun batzuk argindar banatzaile handiek —E-Distribución (lehen Endesa Distribución), I-DE (lehen Iberdrola Distribución), Unión Fenosa Distribución, e-Redes (lehen EDP-HC) y Viesgo Distribución— jakinarazi zuten kontratatutako potentzia murrizteko aukera emango dutela, nahiz eta azken kontratu-aldaketa egin zenetik 12 hilabete pasa gabe egon. Banatzaile txikiek, aldiz, oraindik ez dute jakinarazi neurri hori aplikatuko duten ala ez. Ezarritako alarma egoerak indarrean jarraitzen duen bitartean soilik balioko du neurriak.\nNeurri honek balio du banatzaile moduan aurrez aipatutako hoietako bat duten enpresa eta bezero guztientzako zeinak jarduera bertan behera utzi, murriztu edo aldatu behar izan duten alarma egoeran ezarritako neurriak direla eta.\nIdatzi honen bidez, zalantzak argitu nahi ditugu, eta batez ere, azpimarratu nahi dugu edozein aldaketa egin aurretik kalkuluak egin behar direla jakiteko zein kasutan den gomendagarria eta zein ez. Bestela, eta kasuen arabera, garestiago atera baitaiteke aldaketa.\nIdentifikatu zure potentzia eta banatzailea\nKontratatutako potentzia fakturaren goiko aldean aurki dezakezu.\nBanatzaile nagusi ezberdinak mapa honetan ikus ditzekazu.\nBanatzaile lokal txiki batzuek, orain arte dakigula, ez dute neurri hauekin bat egin.\nZein kasutan izan daiteke interesgarria?\nPotentziak murrizteko aukera interesgarria izan daiteke kontratatutako potentzia 15 kW-tik gorakoa bada (3.0A, 3.1A edo 6.1A tarifak).\nTarifa hauek denbora-tarte bakoitzeko potentzia ezberdinak kontratatzeko aukera ematen dute eta sarbide-eskubideak mantentzen jarraituko dugu denbora-tarteetako batean gehienezko potentzia mantenduz gero (normalean P3an 3.0A eta 3.1A tarifetan eta P6ean 6 tarifetarako).\nGauzak horrela, aurreko potentziara itzuli nahi denean, soilik 10,94 eurokoa izango litzateke kostua (ez bailitzateke potentzia igotze bat izango, baizik eta aldaketa bat).\nKontratua 15 kW-tik beherakoa den kasuetan —2.0 eta 2.1—, kontratatutako potentzia bakarra da eta kasu honetan potentzia jeisteak sarbide-eskubideen galera dakar.\nSarbide-eskubidea galdu denean, potentzia igoerak 23,84 euroko kostua du (BEZ barne) igotzen den kW bakoitzeko.\nLegeak horrela araututa, potentzia jeitsierak 10,94 euroko kostua du (BEZ barne) behe-tentsioko hornidurentzat. Aldiz, goi-tentsioko hornidurentzat (3.1 eta 6.X) kostua handiagoa da.\nEta potentzia handitu nahi dugunean behe-tentsioko hornidura batean, berriz ordaindu beharko ditugu lehen aipatutako jarduketaren kostuak, hau da, 10,94 euro gehi 23,84 euro kW bakoitzeko (BEZa barne), sarbide-eskubideak galdu badira.\nViesgo Distribución eta E-Redes banatzaileek iragarri dute ez dutela kobratuko alarma egoeran eskatutako potentzia jeitsieren kosturik. Ez eta aurreko potentziara igotzea (beti ere alarma egoera irauten duen bitartean).\nKontuan izan behar dugu potentzia minimora jaisten badugu, jarduerak eten behar ditugula.\nHala ez bada, kasu bakoitzean baloratuko dugu zein tresna elektriko utziko dugun martxan (hozkailuak, izozkailuak, alarma-sistemak, ate automatikoak…), edo zein erabiliko dugun noizbehinka aurreikusi. Izan ere, hala ez bada, kontratatu dugun potentzia berria gainditzen dugun bakoitzean, penalizazioak jasoko ditugu, eta baliteke zenbatekoa potentzia jaisteagatik aurreikusitakoa baino handiagoa izatea. Jarduera berrabiatu behar denean, potentzia igotzeko eskaera egin beharko da.\nKontratua 15 kW baino baxuagoa denean —2.0 eta 2.1— kontratatuako potentzia bakarra izaten da, eta, kasu horretan, potentzia hori jaisteak sarbide-eskubideak bat batean galtzea dakar. Ohiko potentziara itzultzean, 23,84 euro ordaindu behar dira igoko den kW bakoitzeko (BEZa barne).\nGarrantzitsua da jakitea, halaber, kontratatutako potentzia igotzeko kontratu aldaketa eskatzen dugunean, eta hornidurak 20 urte baino gehiago dituenean, banatzaileak instalazio elektrikoaren buletin berri bat eska diezagukeela.\nKasu bakoitza aztertu eta aukerarik onena baloratzeko prest gaude, aldaketak@goiener.com helbidera idatz galdetu diezagukezue.\nAldaketa epe eta potentziak berrezartzea\nBehin aldaketa eskatuta, onartua denean eta instalazioan bertatik-bertara aldaketarik egin behar ez bada, 15 egun igaro daitezke. Instalazioan bertan aldaketak egin behar izanez gero (adibidez, kontagailua aldatzea), baldintza normaletan, banatzaileak 15 egun baliodun izango ditu aldaketa gauzatzeko, eskaera onartzen duenetik. Eskaera ukatua izan den kasuetan (adibidez, dokumentazioa falta delako), prozesua berriro hasi beharko litzateke eta eskari berri bat egin.


Aurtengoak ere bedeinkatu dituzte »\nArraunlariak omendu ditu San Juan Donibane Koxtapek\nEmakumezkoen trainerua uretaratzeko lanean ari da Zumaiako arraun elkartea »\n2013an irabazi zuen Telmo Deun arraun elkarteko emakumezkoen ontziak Kontxako estropada. Urtebete geroago bigarren egin zuen Donostiako estropadetan, eta hirugarren 2015. urtean. Denboraldi horren amaieran trainerua lehorreratu egin zuten. Ordutik, ez da izan emakumezkoen Zumaiako ontzirik arraun estropadetan. Hutsune hori betetzeko lanean ari da arraun elkarteko zuzendaritza joan den udaberritik. «Elkartean sartu ginenean bi helburu […]\nGuruzne Azpiroz oiartzuarra, Bateleren entrenatzaile berria »\nGuruzne Azpiroz (Oiartzun, 1984) da San Juan-Koxtaperen emakumeen traineruaren entrenatzaile berria. Azken bi urteetan Anartz Gereñok izan du Batelerak gidatzeko ardura, lehiatu duten ia guztia irabaziz gainera. Kluba oso eskertua dago Gereñok egin duen lanagatik, “emandako guztiagatik eskerrak eman nahi dizkiogu Anartzi. Iaz, esaterako, garaipenen errekorra lortu genuen. Lan bikaina egin du”, adierazi du Xabier […]\nKontxa irabazteak soka luzea dakar »\nurriak 23 |\nAzaroaren 10ean herri omenaldia egingo zaie 2018ko Kontxako estropadako irabazleei. Bazkarirako sarrerak salgai daude dagoeneko.\nHondarribia Arraun “etorkizuneko” Elkartea »\nurriak 09 |\nArraun modalitatean aldundiaren beka jaso dute 29 kirolarietatik 18 Hondarribia Arraun Elkarteko kideak dira, hamarretik sei baino gehiago.\nIrati Merkader eta Koxme Burutaran izan dira Urumeako azkarrenak »\nUrumeako VII. skiff jaitsiera jokatu zuten larunbatean, Antxon Beitiaren oroimenez. Ur- Kirolak arraun elkarteak antolatu zuen, Gipuzkoako Arraun Federazioaren laguntzarekin, eta Irati Merkader eta Koxme Burutaran izan ziren txapeldunak. Iñaki Biainek irabazi zuen 50 urtetik gorakoen saria. Horrela, Iñigo Aristegik eman zion berak egindako garaikurra. Lau kilometroko distantzia egin behar izan zuten partaideek; Martuteneko industrialde […]\nIrudietan: Orioko arraun surf txapelketa »\nurriak 07 |\n50 arraunlari inguruk hartu zuten parte atzo ospatu zen SUP lehiaketan. Antolatzaileek azaldu dutenez, kirol hau izateko parte hartzaile kopurua handia da. “Ez da erraza kirol hau praktikatzea. Federartzeko ia aukerarik ez dago, materiala oso garestia da…” Guztira, bederatzi kategoria ezberdinetan banatu ziren arraunlariak, adinaren eta taularen tamainaren arabera. Emaitzak 12 urtez azpikoetan txapeldun: Unax […]\nYolan garaipena eta itsasoko arraunean domina lortu dituzte Donostiako ordezkariek »\nurriak 01 |\nAulki mugikorreko zenbait lehian jokoan egon dira asteburuan, eta ordezkari donostiarrek ez dute hutsik egin. Batetik, Itsasoko arrauneko Espainiako Txapelketan jokatu dute Torreviejan (Alacant). Han izan da lehen aldiz Ondiz Lekubarrik, Donostiarrako arraunlaria, eta zilarrezko domina eskuratu du. Urkiko Iñaki Burutaranek ere parte hartu du, beteranoetan, eta bosgarrena izan da. Bestetik, Ur-Kirolakek ere lorpena egin […]\nJoseba Fernandez: “Azken arraunkadara arte irabazi nahian ibili gara” »\nirailak 28 |\nEusko Label Liga irabazita, merezitako atsedena hartzeko unea iritsi zaie Urdaibaiko arraunlariei. Hala ere, irabazteko goseagaz jarraitzen dutela dio Joseba Fernandezek. Hasieratik amaierara lidergoari eutsita, zazpigarren liga lortu duzue. Nola baloratzen duzu? Lortutakoak argi adierazten du gure arraunlariek lan egiteko daukaten konpromisoa, gogoa eta gosea mantentzen dituztela. Maila altuko arraunlariak ditugu, eta horri jarrera, gosea […]\nAntxon Beitiaren oroimenezko estropada jokatuko dute urrian »\nAulki mugikorreko Urumeako jaitsiera antolatu du Ur- Kirolak arraun elkarteak, Antxon Beitiaren oroimenezko VII. estropada, hain zuzen. Gipuzkoako Arraun Federazioaren laguntzarekin ari da Urki, eta urriaren 6an izango da lehia, 15:30ean. Parte hartuko dute skiffek, eta biko ontziek, emakumeetan zein gizonetan, maila hauetan: kadeteak, juniorrak, seniorrak eta beteranoak. Partaideek egin beharreko distantzia lau kilometrokoa izango […]


Hementxe planto! - - Goiena.eus\nInaxio Garro 2015-05-30 00:00\nAitortu beharra daukat amaitu berri den agintaldia luzea izan dela, ia amaiezina.\nAralarren ikuspegitik, azken lau urte hauek dezepzioz, desilusioz eta frustrazioz beteak izan dira, udal gobernu bati exijitu beharko litzaiokeen jokabidetik urrun.\nLuze joko lukeelakoan, ez naiz ustezko arrazoiak azaltzen hasiko.\nDagoeneko horrek ez dauka soluziorik, baina gertatutakotik asko ikas daiteke, halakoetan behar izaten den autokritika egiten hasita, erantzuleak eta errudunak etxetik kanpo bilatzen hasi gabe.\nErrazegia izango litzateke emaitzak ezagutu ostean ustezko arrazoi horiek zeintzuk izan diren zerrendatzea, giltza non zegoen bila jarriz. Ez naiz tentazio horretan eroriko. Hori bai, halakoetan giltza norberaren poltsikoan egoten ohi da, baina, horren jabetza gurea bakarrik delakoan, ez dugu inorekin partekatu nahi, giltza bera non dagoen ahazteraino.\nPare bat urte dela, herri honen etorkizuna Gure Esku Dagoela aldarrikatu genuen herritar askok eta askok, itsasoa betetzeko guztion tantak beharrezkoak zirela han eta hemen oihukatuz. Sigletatik harago, herria eraikitzeko kolore guztiak behar dira, aniztasuna, pluraltasuna. Hemen inor ez dago soberan, herria eraikitzen laguntzeko baldin bada.\nEta hori aldarrikatu eta sinisteaz gain, praktikan jarri beharra dago, elkarlanetik, negoziaziotik, adostasunetik, iritzi trukaketatik. Horiek dira politikaren zutabeak, herri honetan praktikara eraman ez dena. Ikas dezagun eta ez gaitezen itsutu. Oraindik, Gure Esku dago.\nAralarrek bere ibilbidea egin du Aretxabaletan hamabi urtez, eta honaino heldu da. Puntu honetara helduta, eskerrik zintzoenak eman nahi dizkiegu urte hauetan guregan konfiantza jarri duten aretxabaletarrei, esperientzia aberasgarria eta emankorra bizitzeko aukera eman diguten horiei guztiei. Eta maila pertsonaletik, herritarrei eskerrak emateaz gain, udal langileei eta beti ondoan gertu eta laguntzeko prest izan ditudan Joxeangel, Olaia, Felis, Arazeli eta gainerako lagunei ere eskerrak eman beharrean nago. Etxekoei, zer esanik ez!\nEta honen bitartez, zorionak hauteskunde hauetako irabazleei, eta kilokada animo gainerako guztientzat.\n(Aretxabaletako Aralarko zinegotzi ohia)


Sormenezko joerak - Guggenheim Bilbao Museoa\n"Sormenezko joerak" eskulanen azokaren zazpigarren edizioa hartuko du Bilbao Exhibition Centre azoka-barrutiak urtarrilaren amaieran. Bertan, estilo propioa garatzeaz gainera, dekorazioaren eta eskulanen inguruko trikimailu harrigarriak ikasiko dituzte bisitariek. Hainbat erakusketari bilduko dira BECen, euren lana nola egiten duten azaltzeko eta bertaratzen direnei aholkuak eta ideiak emateko.\nAskotariko materialak erabilita, broderian, adabaki-lanetan, "scrapbooking" (norberaren neurrira egindako argazki-albumak) deritzon teknikan, ehungintzan, kartoigintzan, gurutze-puntuan, mosaikogintzan eta sormenezko sukaldaritzan trebatzeko aukera izango dute bisitariek. Beste era batera esanda, eskulanekin eta dekorazioarekin harremana duten jarduera guztiak jorratuko dituzte "Sormenezko joerak" azokaren zazpigarren edizio honetan.\nHalaber, familia osoarentzako tailer bereziak eta erakusketak ere egongo dira.\nLekua: Bilbao Exhibition Centre Barakaldo\nData: 2013/01/24 - 2013/01/27


Sony eta Mega: copyright-aren bi aurpegi - GARA\nSony eta Mega: copyright-aren bi aurpegi\n«Sony-k eskutik heldu eta Mega-k bizkarra eman», halaxe ikusten ditu egileak copyright-aren eztabaidan bi konpainiok, hartu dituzten eta lerrootan aztertzen dituen erabaki zehatzei erreparatuta. Batetik, Sony Music diskoetxearen «iruzurra», copyrightaren hedapena, egile eskubideak Europan beste hogei urtez luzatzeko xedez «The 50th anniversary collection. The copyright extension collection» argitaratu bilduma berria. Eta bestetik, FBI-k Megaupload itxi eta urtebetera, Mega sortu eta artxibo zifratuak partekatzeko modu berria nabarmentzen du, lehen hogeita lau ordutan milioi bat erabiltzaile lortu zituena, hain zuzen.\nUrtarrilak copyright-aren bi aurpegi erakutsi dizkigu. Sony Music multinazionalak Bod Dylan-en 86 abesti biltzen dituen bilduma bat kaleratu du (soilik 100 kopia), helburu bakar batekin: copyrighta 50 urtetik 70 urtera hedatzeko. Ia une berean, Mega sortu du Kim Dotcom enpresariak, FBIk itxi zuen Megaupload artxiboen trukerako webgunearen sortzaileak. Bi gertakariek copyrightarekin harreman estua dute, baina Sonyk eskutik heltzen dion bitartean, Megak bizkarra emateko saiakera berri bat egin du.\nSonyren azken urratsaren oinarria Europar Batasuneko copyright legearen aldaketan dago. Direktiba berria 2008an proposatu zuen Europako Batzordeak, musikariek, oro har, euren ibilbidea oso gaztetan hasten dutela argudiatuz eta egile eskubideak ia bizitza osorako bermatzeko helburuarekin. 2009an bozkatu zen parlamentuan eta 2011ko irailaren 12an onartu zen Bruselan, ministro-kontseiluan. Lege berria 2014an sartuko da indarrean eta orain arte 50 urteko copyright babesa zena, 70 urtekoa izatera pasako da. Hortaz, 1963tik aurrera argitaratu diren lanei soilik aplikatuko zaie, 50 urte horiek bete gabe dituztenei. Hori horrela, 1963a baino lehen argitaratu ziren lanak domeinu publikokoak izatera pasako dira. Hori gertatu da Bob Dylan-en »Bob Dylan» lehen albumarekin, 1962ko argitaratu baitzen. Eta baita The Beatles-en «Love me do» abestiarekin ere.\nEgile eskubideen edo copyrightaren hedapen honen onuradun nagusiak diskoetxeak eta garai hartako artista eta egun ezagunak direnak dira. Hau da, Bob Dylan, The Rolling Stones, The Beatles eta gisakoak. Garai hartan ezagunak izan arren egun ez direnek, ez diote lege berriari onura askorik ikusiko.\nEta hori argi ikusi eta erakutsi du Sony Music diskoetxeak. «The 50th anniversary collection. The copyright extension collection Vol I» argitaratu berri du. 86 abesti, 4 CD-tan. 100 kopia soilik argitaratu ditu. Argi dago, batetik, 100 kopia kaleratzeko erabakiagatik, argitalpen honen helburu nagusiak ez duela salmenten irabazi ekonomikoekin zerikusi zuzenik. Bestetik, eta argitalpenaren azpitituluan argi adierazten duen moduan, copyrightaren hedapenerako argitaratu dute. Argitalpen fantasma bat da. Fikziozkoa. Iruzur gisa ere uler daiteke. 1962 eta 1963ko grabazioak biltzen ditu eta egile eskubideak Europan beste 20 urtez luzatzea izan da argitalpen honen helburu bakarra.\nBerrogeita hamar urtetan gauzak aldatuko ez balira bezala jokatzen dute. Copyrightaren defentsa sutsuan jarraitzen dute, musika entzun, eskuratu eta banatzeko moduak eta bideak aldatuko ez balira bezala. 100 kopia soilik atera dituzte, Alemania, Suedia, Erresuma Batua eta frantziar Estatuko zenbait dendatan saldu direlarik. Segituan hasi zen birsalmenta Interneten: 2.000 eurotik gorako prezioan ikusi dut salgai. Eta lor daiteke erabiltzaileen arteko artxibo partekatzea ahalbidetzen duten zenbait P2P plataformatan. Paradoxikoa. Jakin nahiko nuke, zenbat jendek erosiko lukeen bilduma bera, Sonyk baldintza arruntetan eta kopuru normaletan argitaratu izan balu (copyrightaren kontua emango ez balitz, alegia). Eta jakin nahiko nuke ere, baldintza horietan zenbat jendek deskargatuko lukeen Internetetik. Eta noski, zenbat jendek deskargatu duen fikziozko bilduma hau.\nArgi dagoena da, Sonyren azken fikziozko bilduma honek Interneten aroan jabetza intelektualaren babesaren arazoa agerian uzten duela. Agerian uzten du soluzio konplikatua duela eta baita gaur egun, ditugun baliabide teknologikoekin, gobernuek defendatzen eta aplikatzen dituzten copyright legeek ikuspegi desegokia eta atzerakoia dutela.\nMusikaren industriako agente ezberdinek eta gobernuek, hortaz, musika eta, oro har, eduki kulturalak eskuratu eta banatzeko modu berrietara egokitzeko asmorik ez dute. Alferrik da beraien zain egotea. Eta aurre hartu nahian dator Kim Dotcom enpresariaren azken proiektua: Mega. Kim Dotcom baldintzapeko askatasunean dago Megaupload plataformaren sortzailea izateagatik, oraindik AEBetako epaitegietan argitu gabeko salaketak baititu. Eta baldintzapeko askatasunean dela, egungo legeriaren zirrikituei heldu eta egungo Internet erabiltzaileen ohitura eta egiteko moduetara egokitzeko ahalegin berri bat egin du. Urtarrilaren 19an ireki zituen ateak Megak, FBIk Megaupload itxi zuen egunetik urtebetera, zehazki. 24 ordutan milioi bat erabiltzaile zituen plataformak, ehun mila lehen orduan. Deigarria bezain azpimarragarria da.\nMegaren funtzionamendua Megaupload ixteko arrazoietatik abiatzen da, artxiboen partekatzea ahalbidetzeko modu berri bat proposatzen duelarik: artxibo zifratuen partekatzea. Hau da, erabiltzaile bakoitzak 50 GB izango ditu, artxiboz betetzeko. Artxibo horiek guztiek zifratuta egon beharko dute eta, hortaz, plataformaren arduradunek ez dakite zer dagoen artxibo horretan, ezta copyright legea urratzen duen edo ez ere. Modu horretan, ardura guztia erabiltzailearen eskuetan geratzen da, baina Megak artxiboak partekatzeko plataforma bat eskaintzen du (eta euskaraz ere badago!). Beste hitz batzuetan, Mega, enpresa gisa, ez da partekatzen diren artxiboen gaineko lege arazoen arduradun egiten (hori da Megauploadekin gertatu zitzaiona). Horretaz gain, artxiboak online gordetzeko biltegiekin lehiatu nahi du, DropBox eta Google Drive-rekin kasu.\nArtxiboak zifratuta egoteak segurtasun maila handitzen du, horretan zalantzarik ez dago. Baina sortzaileak berak adierazi duenez, aurrez ez bezala, erabiltzailearen datuak gordeko dira (IP helbidea, aktibitatearen erregistroa, cookieak eta abar). Segurtasunean irabazi duena pribatutasunean galdu du, agian. Baina proposamen aurrerakoia izaten jarraitzen du.\nSonyk eta Megak, biak ala biak enpresa gisa ulertuta, sektore berdineko produktuekin aberasteko oso estrategia ezberdina diseinatu dutela nabaria da. Sonyk badaki Bob Dylan historiako artistarik deskargatuena dela, baina copyrightari eskutik jarraitzea erabaki du. Megak badaki musikaren industria, besteak beste, nola aldatu duen Internetek, eta egoera horretara egokitzen saiatzen den eskaintza bat egiten du. Ikusiko da Megak zein urrats egiten dituen eta legearen zirrikituetatik bidea egiten duen, betiere Sonyren estrategia atzerakoietatik urrun.\nEdozein kasutan, batean zein bestean, gainditu behar den barrera, soluzioa behar duen arazoa, zaharkituta dagoen sistema eta oinarrietatik abiatuko den eztabaida behar duen kontzeptua, copyrightarena da. Copyrighta bere esanahirik eta aplikaziorik zabalenean. Hau da: Internetera egokitzen den jabetza intelektualaren babesaren definizio berria behar da.


"Guk Zubietan zer" parte-hartze prozesuaren aurkezpena urriaren 8an - Zubieta - Noaua.eus\nEtorkizuneko Zubieta marraztera\n"Guk Zubietan zer" parte-hartze prozesuaren aurkezpena urriaren 8an\nNoaua Aldizkaria 2020-09-30 14:33\nZubietako Herri Batzarrak deituta, legealdiko lehentasunak finkatzeko urte hasieran Kaxkapen egin zuten parte hartze saioa. 2020ko otsaileko argazkia.\nEtorkizuneko Zubieta marrazteko aukera izango dute bizilagunek, urriaren 8an abiatuko den "Guk Zubietan zer" parte-hartze prozesuarekin. Prozesu horretan eginiko lanketaren emaitza, Usurbilgo Udalak 2021. urtean hasieraz onartu asmo izan eta datozen 10-15 urteko udalerria zehaztuko duen Usurbilgo Hiri Antolamendurako Planean (HAPO) txertatuko dute. Prozesuaren aurkezpen ekitaldia urriaren 8rako deitu dute, 18:30etan Zubietako frontoian. Bertaratu nahi duenak aurrez eman beharko du izena.


The Saint (telesaila) - Wikipedia, entziklopedia askea.\nThe Saint (telesaila)\nRoger Moore (Simon Templar , Protagonista)\nIvor Dean (Claud Eustace Teal)\n[[Kategoria:Ivor Dean antzeztutako telesailak]]\n[[Kategoria:Lew Grade ekoitzitako telesailak]]\n1962ko urriaren 4a\n1969ko otsailaren 2a\nThe Saint (euskaraz Santua) Erresuma Batuko espioi telesail bat da. Leslie Charteris idazle eta gidoigileak sortu eta Roger Moore ingeles aktoreak antzeztu zuen. 1962ko urriaren 4tik 1969ko otsailaren 9rarte ITV katean aireratu zen. Denera 6 denboraldi eta 118 atal izan dituen, 71 zuri-beltzekoak eta azken 47 atalak koloredunak.\n1997an izenburu berdineko berregokitzapen film bat izan zuen, Val Kilmer estatubatuar aktoreak antzeztua.\nSimon Templar (Roger Moore), ezizenez Santua, ingeles detektibe abenturazale, fin, patxadatsu, galai eta ironikoa da. Kasuak argitzeko mundu osoan barna bidaiatu ohi du, bere xarma erakargarriaz kriminalak atzemanez.\nRoger Moore - Simon Templar, "Santua"\nIvor Dean - Teal inspektorea\nRicardo Montez - Carlos Segoia\nSuzanne Lloyd - Hainbat pertsonaia\nArnold Diamond - Latignant kolonela\nRoger Moorek antzeztutako telesailak


Joseph Gallieni - Wikipedia, entziklopedia askea.\nJoseph Simon Gallieni (Saint-Béat, 1849ko apirilaren 24a - Versailles, 1916ko maiatzaren 27a) frantziar militarra izan zen.\n1915eko urriaren 29a - 1916ko martxoaren 10a\n1914ko abuztuaren 26a - 1915eko urriaren 28a\nmilitary governor of Lyon (en)\n1906ko ekainaren 24a - 1908ko urriaren 17a\nFrench Madagascar (en) gobernadore\nSaint-Béat, 1849ko apirilaren 24a\nVersailles, 1916ko maiatzaren 27a (67 urte)\nJatorri korsikar eta italiarreko familia batean jaio zen eta akademia militarretan ikasi zuen. 1870ean Frantzia-Prusia Gerran parte hartu zuen. Sedango guduan borrokatu zuen eta Bazeillesko guduan harrapatua izan zen.\n1876an Frantziako armada kolonialean hasi zuen ibilbidea Senegalen eta Niger Garaira egindako espedizio bateko buru izan zen. Reunionen eta Martinikan ere izan zen. 1886an Sudan Frantseseko gobernadore izendatu zuten eta Mahmadu Lamineren matxinada zanpatu zuen.\n1892tik 1896ra Frantziako Indotxinan egon zen koronel. Han arrakastaz borrokatu zen nazionalisten aurka.\n1896tik 1905era Madagaskarreko gobernadore frantsesa izan zen. 1897an monarkia ezabatu eta Ranavalona III.a erregina erbestera bidali zuen.\n1905ean Frantziara itzuli zen Lyongo gobernadore militarraren postura. Bosgarren Armada zuzendu zuen 1914an erretiratu zen arte.\nLehen Mundu Gerra hasi ondoren, erretirotik itzuli eta Parisko gobernadore militar izendatu zuten. Hiriko taxiak konfiskatu eta soldaduak bidali zituen Marneko gudura. 1915eko urrian Gerrako ministro izendatu zuten eta 1916ko maiatzean hil zen. 1921ean mariskal mailara igo zuten.\nGallieni (Parisko metroa)\nAzken aldaketa 21 urtarrila 2022(e)an, 16:22(e)tan\nOrriaren azken aldaketa: 21 urtarrila 2022, 16:22.


2016ko otsailean hasiko da DeustoSTART Digital! - SPRI\n27 urtarrila, 2016\n2016ko otsailean hasiko da DeustoSTART Digital!\nMarketina, posizionamendua, analitikak, negozio eredu digitalak, merkaturatzeko tresnak eta askoz gehiago! Aski dira hiru hilabete, 76 ordu, ostiralak eta larunbatak, Interneteko negozioen mundu zirraragarri honetan murgiltzeko!\nHemen da DeustoSTART Digital ekimenaren aurtengo edizioa. 2016ko otsailaren 19an hasiko da eta apirilaren 30ean bukatu. Hiru hilabete trinko horietan, mundu digitaleko arrakastaren giltza ezagutuko duzu.\nDeustoSTART Digital ekimenaren hirugarren edizioa Deustuko Unibertsitateko Deusto Entrepreneurship Centre Ekintzailetza Zentroan izango da, Bilbon. Hiru hilabetez luzatuko da eta 76 ikastordu eskainiko dira. Hainbat hizlari eta tutorek parte hartuko dute programan, Interneten sektoreko Estatu osoko enpresa eta profesional garrantzitsuenen artetik aukeratuak, eta Euskadiko Interneten ekosistemako profesionalen ordezkaritza ere ugaria izango da.\nDeustoSTART Digital metodologiak bost zutabe nagusi ditu: prestakuntza, co-working-a, tutoretza, ko-ekintzailetza eta inbertsio foro bat. Ekimenak helburutzat du ekintzaileei behar dituzten tresnak, ikuspegia, irizpidea, orientazioa eta harremanak ematea, lagungarri izango direnak beren negozio digitalen diseinu eta heldutasunerako.\nEkimen horren bidez, erraztasunak ematen zaizkie ekintzaileei proiektuak merkaturatzeko eta arrakasta-aukera gehiago dituzte azeleragailu nahiz inbertitzaile espezializatuekin negoziatzean.\nBerrikuntza 18 maiatza, 2021\nSATIINSek adimen artifiziala erabiltzen du ekipo-ondasunen mantentze prediktiborako, parametro elektrikoetan oinarrituta\nGrupo GAES talde gipuzkoarrak 70 urte baino gehiago darama berrikuntzaren alde egiten. Joan den...Leer más\nBerrikuntza 17 maiatza, 2021\nEuskal enpresa batek bigarren bizitza erabilgarria ematen die itsas-garraioko edukiontziei\n2017an sortutako QB Pop Up enpresa arabarrak birziklatutako azpiegiturekin berritzen du....Leer más\nBerrikuntza 13 maiatza, 2021\nWatercut enpresak neurrira egindako enbalaje-soluzioak diseinatu eta fabrikatzen ditu, bezeroen produktuak babesteko\nWatercut enpresak 20 urte baino gehiago daramatza errendimendu handiko neurrira egindako bilgarriak...Leer más\nBerrikuntza 10 maiatza, 2021\nTernua: “Gure ADNan beti egon da gauza desberdinak egiteko gogoa”\nArrasatetik mundura eta berrikuntza ikurtzat harturik. Horrelaxe azaldu daiteke Ternua...Leer más\nBerrikuntza 6 maiatza, 2021\nEkide hazi egin da Gipuzkoan, merkatu globalean bere presentzia handitzeko atzerrian inbertsioak egin ondoren\nAitor Alvarez, ‘Basq Company’: “Birziklatutako materialak bakarrik erabiltzea ez da burutazio huts bat”\nEHU/UPV: Gazte ekintzailetzarako beken deialdia\nIpsum: “BIC Bizkaia Ezkerraldeak mota guztietarako ekintzailetzarako beharrezkoa den euskarri eta laguntzarik onena eskaintzen zuen”


Herri Ondarea :: Bediako bainuetxea\nBainuetxera Txorierriko, Zaratamoko, Arrigorriagako eta Miraballeseko jentea joaten zan, besteak beste. Uratsa izaten zan bertan egoten zan ura. Orain be uratsa dago han. 6000 litro inguruko depositua egoan. Ura berotu egiten eben arteagaz. Orain dala 80 urte inguru itxi eben baiunetxea.


Sasibill Elkarte lirikoa Donostiara itzuliko da bi urteko isilunearen ondoren – Gazteon KZ\n“Bi urte luzeren” ondoren, Sasibill Elkarte lirikoa Donostiara itzuliko da datorren astean, antzezle, abesbatza eta orkestraren artean 70 lagun bilduko dituen ekoizpen batekin. Sasibillek ez du La leyenda del beso irudikatzen, opera neskaren piezarik “zorrotzenetako bat”, Gipuzkoako hiriburuan 2006tik, Principalen antzeztu zutenetik. Oraingoan, ordea, Victoria Eugenian izango da, irailaren 11n eta 12an. Takilaren martxa onaren ondorioz, Sasibilletik baikorrak dira: “Donostiak zarzuela gogoa du”.\nDaniel Miguel Sasibilleko arduradunak, Josean Garcia La Leyenda del beso filmaren eszena zuzendariak eta Arkaitz Mendoza musika zuzendariak aurkeztu dute astearte honetan, hasiera batean 2020ko maiatzean taularatzeko pentsatuta zegoen ikuskizuna. Pandemiak eta osasun-protokoloek eragindako ziurgabetasunak eragotzi egin zuen. Era berean, 2019tik hiriburuan obrarik antzezterik izan ez duen Sasibillen praktika ere zaildu zuen 19eko kopak. Bai, ordea, Lasarte-Orian, non 2020ko urrian Los Gavilanes antzeztu zuen eta aurtengo maiatzean Marina aurkeztu zuen.\n“Donostian iraila Sasibill da”, esan du Miguel Martin Donostia Kulturako Musika Saileko zuzendari teknikoak. Eta Donostian irailak Sasibill esan nahi duenez, eta generoak “publiko fidela” duenez, elkarte lirikoak zarzuelen “top-10 artean” dagoen pieza bat antzeztuko du.\nBi ekitalditan banatua, Enrique Reoyo, José Silva Aramburu eta Antonio Pasoren libretoarekin eta Reveriano Soutullo eta Juan Verten musikarekin, La Leyenda del beso Madrilen estreinatu zen lehen aldiz 1924an. Antzezlan honek karga dramatiko handia eta komediako beste gauza bat nahasten ditu, gaztelu zahar bateko lorategietan girotua. Gaztelu horretara ijito tribu bat iristen da, ezkongabeen agurraren erdian. Generoari dagokionez ohikoa den bezala, ezinezko amodiozko istorio baten inguruan egituratuko da, kasu honetan, Mario, Alberto Arrabal baritonoak arima eta ahotsa jartzen dion gazteluaren jabea, eta Amapola ijitoaren artean (Amapola Amparo Navarro), non madarikazio bat erori den: musu ematen diona bertan hilko da. “Edertasun eta intentsitate handiko partitura du”, azaldu du Daniel Miguelek.\nJosean Garciak sei aldiz taularatu du La Leyenda del beso, “Interprete handien” beharra duen lana. Navarro, Arrabal, Javier Agulló eta Juan Carlos Barona kanpotik etorritakoei (El fantasma de la opera filmean egindako lanagatik ezaguna) Klara Mendizabal, María Jesús Gurrutxaga eta Ekaitz González de Urretxu gehitu behar zaizkie.\nGarciak azaldu duenez, COVID-19aren errealitateak esperientzia ezberdina izatea eragin du. Horrela, protokoloek diotenaren arabera, antzezle nagusiak maskara gabe aterako dira eszenara, ez ordea beraiekin joango den abesbatza, estalkia jarrita abestu beharko duena. Ildo beretik, pertsonen arteko distantzia ahalbidetuko duen “muntaia oso zabala” prestatu dute – Guztira, 35 bat izango dira eszenan –. Era berean, bi ekitalditan banatutako zarzuela izan arren, ez da bitartekorik egongo eta jendeak ezingo ditu bere eserlekuak utzi. “Muntaia erraza izango da, baina oso atsegina ikuslearentzat”.\nMendozak, bere aldetik, azaldu du zarzuela hau “osoenetakoa” dela “antzerkia, dantza eta musika” uztartuta. “Ditugun muga guztiekin, obra honetan dena egitea planteatzen dugu”, gaineratu du, eta titulu hau aukeratzearen nahi gabeko egokitasuna aipatu du. Izan ere, “Musua gaur egun erdi debekatuta dugun zerbait da”.\n← Elkano Fundazioa: Bizikleta gainean itsas ondarea ezagutuz\nAbsurduaren magia heldu da Nafarroako Antzerki Eskolara →


Oraintsu, Galdakaoko lehen mailako arretako Unitatean, kolon eta ondesteko minbiziaren baheketaren beste tanda bat hasi da. Herrialde garatuetan ohikoena da, eta gizonen eta emakumeen artean heriotza-tasa handiak eragiten ditu. Kanpaina honen helburua zera da: minbizi aurreko lesioak eta hasierako fasean dauden minbiziak goiz detektatzea, horrek eragindako hilkortasuna murrizteko.\nHorrelako programetan parte hartzea oso garrantzitsua da, Barrualde-Galdakao ESIko Arreta Integratuko zuzendariorde Ana Iruarrizagak dioen eran: "proba erraz baten bidez minbizia goiz detektatu daiteke, eta horrek minbizia prebenitzen eta tratamendu-aukerak hobetzen laguntzen du, kasu askotan biziraupena eta bizi-itxaropena handituz".\nKolon eta ondesteko minbiziaren 1.800 kasu baino gehiago detektatzen dira urtero Bizkaia, Gipuzkoa eta Araban: bigarren tumore ohikoena da emakumeengan, bularreko minbiziaren ondoren, eta bigarrena gizonengan, prostatako minbiziaren ostean.\nAurrekoetan bezala, gutun bat bidaliko zaie 50 eta 69 urte bitarteko Galdakaoko gizon eta emakume guztiei, parte hartzera gonbidatuz. Gutun horrekin batera, gorozkietan ezkutatutako odol-testa egiteko behar den kita eta hori egiteko jarraibideak ere bidaliko dira. Lagina jaso ondoren, Galdakaoko Osasun-zentroan eta Aperribai, Larrabetzu eta Usansoloko kontsultategietan jarriko diren edukiontzietan utzi beharko da. Horretarako ez da deitu edo hitzordua eskatu behar.\nProbaren emaitza positiboa bada, beharrezkoa da kolonoskopia egitea diagnostikoa baieztatzeko. Kasu horretan, jar zaitez harremanetan zure familia-medikuarekin, eta hark miaketa eskatu eta dauzkazun zalantza guztiak argitu ahal izango dizkizu.\nProgramaren aurreko aldian, 2019an egindakoa, Galdakaon, xede-populazioaren % 77,48k parte hartu zuen. Aipatu behar da gizonen parte-hartzea (% 75,21) emakumeena (% 79,52) baino txikiagoa izan zela, nahiz eta gizonek lesio aurre-gaiztoak eta gaiztoak izateko arrisku handiagoa izan. Egindako proba guztietatik, 304k (% 4,99) positibo eman zuten. Horri esker, Galdakaoko lehen mailako arretako Unitatean 184 minbizi-aurreko lesio (positiboen % 60,53) eta 12 minbizi (% 3,95) hauteman dira. Gainerakoak minbiziak ez diren lesioak edo beste patologia batzuk izan ohi dira.


Ikusia duzu Pixarren film gehienetan agertzen den pizza-kamioneta? - Bitxikeriak\nBy adminIn Bitxikeriak\nEz da sekretua estudio batzuek gustuko dutela ikusleei keinu bat edo beste egitea zenbait erreferentzia tartekatuz beren film eta marrazkietan; eta Pixarrekoak (Munstroak S.A., Nemoren bila, U) maisuak dira film bateko elementuak eta pertsonaiak beste batean “ezkutatzen”. Hori bai, erne ez bagaude, ez gara konturatu ere egingo.\nDena dela, Pixarren marrazki bizidunetako film guztietan Pizza Planeteko kamioneta hori agertzearen arrazoia zein den ez dago garbi.\nIzan ere, beste artikulu batean, hemen bertan, azaldu genuen bezala, Pixarrekoak hainbat elementurekin jolastu zaleak dira, eta horietako bat, Pizza Planet Truck da, pizza-partitzen jarduten kamioneta hori. Hurrengo bideo honetan ikusi ahal izango duzun bezala, konpainiak plazaratutako ia film guztietan agertzen da kamioneta.\nIkusi berri duzun laburpen-bideoa YouTubeko FunWithGuru kanalak ekoiztu zuen, Pizza Planeteko kamioneta agertzen den film guztien errepaso gisa. Bestalde, bideoaren arabera, 1995-2013 bitartean, film bakarra huts egin du kamionetak: “The Incredibles” (euskaraz Harrigarriak). Ohartua zinen Pixarren jolas horretaz?\nBadakizu zergatik jartzen diren jaiotzak Eguberrietan?Badakizu zergatik erabiltzen zituzten begi-adabakiak piratek?


20. igandea: Kate librea | Iñaki Beristainen bloga\n(Igandeko ebanjelioa: Lk 12, 49-53)\nNorbaitek esan zuen, Ebanjelioko Jaunak «bakea ematen duela, baina ez duela bakean uzten». Esaldi honek ongi ulertaraz diezaguke beharbada, gaurko ebanjelio-atalak adierazten digun errealitatea.\nBizitzak berak bezalaxe, gure kristau-izateak ere aukera sakonak egitera behartzen gaitu. Bizitza bera edo, hobeto esanda, biziera bera, atergabe egiten duzun aukera da, edo aukera askoren bilduma. Egia esanez bizitzea, une bakoitzeko interes estuen gainetik, aukera da. Lantokian onradutasunez jokatzea, aukera da. Zure harremanekiko zintzotasuna, aukera da. Nork bere kontzientziaren arabera atergabe egiten duen aukera.\nEta gure eguneroko bizierak aurrean jartzen dizkizun aukera horiek bezalaxe, nire fede bizierak ere beste aukera batzuk jartzen dizkit aurrean. Betidanik bizi izan dudan fede soziologikoan segi edo fedea berritu, aukera da. Nire bizitzari txukun xamar eutsi, nabarmenkeria handirik gabe, edo fedearen arriskuan leporaino sartu, aukera da. Ona izatearen arauak betez konformatu edo Jainkoaren ekimenari bihotza ireki, aukera da. Nik neure kontzientziaren arabera atergabe egin behar dudan aukera.\nJesus «sua jartzera etorri da mundura», «etena sortzera». Mantsoagatik bilatzen ditugu aitzakiak, Jesusen hitzok gizakontrakoak direla esanez, eskatzen zaigun aukera erabakigarria ez egiteko. Baina ez daukagu inolako zalantzarik, Jesusek eskatzen digun aukerak pertsona osoa hartzen duela, pertsona bere osotasunean. Jesusek eskatzen duen aukera sakoneko hori ez zaigu oso gratifikatzailea gertatzen. Maitasuna sua da, su kiskaltzailea. Eta Jesusek ematen eta eskatzen duen maitasuna ere su kiskaltzailea da.\nSu kiskaltzailea izateak zer esan nahi du? Jesusen Maitasunak ez duela erdipurdikako jarrerarik ametitzen. Ez bai eta ez ez, ez hara eta ez hona: zabarkeriaren kolore gabeko jarrera txepelak ez duela maitasunaren neurria ematen. Maitasuna tartean sartzen denean, erabateko eta erabeteko entrega eskatzen zaigu. Giza maitasunean hala gertatzen da, ezkontzan esate baterako. Hala gertatu zen Israel herriaren eta Jainkoaren artean Ituna egiterakoan. Eta Jesusekin ere halaxe gertatzen da.\nZerk eragozten digu maitasunaren erabatekotasun hori onartzea gure bizitzan? Zergatik bihurtu nahi da maitasuna harreman neurtu eta mugatu? Hainbesteraino kateatzen ote gaitu, geuretik ateratzea galarazten digun geurekoikeriak? Maitasunean neuretik irtenez, neure nortasuna galtzeko beldurra ote daukat? Gauza jakina da, gure gizartean erabaki denak aldi baterako erabaki bihurtu nahi ditugula. Beti eta betiko hitzek izua sortzen digute. Gure gizarteak ez du erabateko erabakirik onartu nahi. Ezkontza bera ere, betirako izatetik eta betirako agintzetik, sentimendu mailan ahal den arteko erabaki bihurtu dugu.\nBaina, denok dakigu maitasunak betikotasuna daramala bere barnean. Maitasunak harreman liluragarrietan lotzen gaitu. Ez une bateko harreman liluragarrietan. Baizik betikotasunaren asmoa daramaten harreman liluratuetan. Eta Ebanjelioaren mailan gertatzen denak ere, bere sakonean, maitasunaren lilura darama. Eta maitasuna delako, sua da, betikotasunaren erabakia darama beregan. Norbaitek liluratu nau eta ni baino indartsuago gertatu zait. Bihotzaren jabe egin zait.\nEta, ondorioz, etena sortzen da. Beste guztiarekiko etena. Baina ez zerbait uzteagatik edo norbaiti ihes egiteagatik; norbait bihotzaren jabe egin zaizulako baizik. Maitasunaren jokoa da hau. Eta maitasunaren aukera. Maitasunean aukeratua izan zarelako, zuk ere zeure aukera egin duzu maitasunean. Eta orain badakizu nola bizi, zer maitatu, zeri eman balioa, zer onartu eta zer utzi. Bizitzak bezalaxe, Ebanjelioko Jesusek ere aukera baten aurrean jartzen baitzaitu. Harreman liluragarrien lotura libre eta gozoa da hau! Kate librea!\nEsta entrada fue publicada en Bizia, Nekaldia, Segizioa y etiquetada bizi-iturria por admin. Guarda enlace permanente.


Bideoa: Udane Ostolazaren marka saiakera - Orio - Karkara.eus\nBideoa: Udane Ostolazaren marka saiakera\nKarkara 2020-02-09 16:06\n14 urteko gazteak aurreneko marka ofiziala lortu zuen atzo Zarauzko Aritzbatalde pilotalekuan. Bideo honetan jaso ditugu Ostolazaren lanak eta ondorengo adierazpenak, baita gainontzeko parte hartzaileen jardunak ere.\nUdane Ostolaza harri-jasotzaile gazteak 75 kiloko kubikoa behin jasotzea zuen helburu atzo arratsaldean Zarauzko Aritzbatalde pilotalekuan. Hiru altxaldi eginda, gustura zen.\nHodei Iruretagoiena, Izeta IV.ak ere lortu zuen bere buruari jarritako erronka gainditzea. Kostata eta sufrituta, baina lortu zuen 100 kiloko harri zilindrikoa 100 biderrez jasotzea (18 minutu eta 42 segundoan), eta ondoren, 125 kiloko errektangularra 50 aldiz jasotzea. Ez zitzaion erraza egin aldaketa hori, proba amaitu ondoren aitortu zuenez. Sufrituta, baina lortu zuen helburua, bigarren harriarekin jasoaldiak 21 minutu eta 26 segundoan eginda.\nBi protagonisten aurretik, pentatloia jokatu zuten Arria V.ak eta Txapartegik, eta harri jasotzen aritu ziren Urra, Aimar Irigoien, Unax eta Jakes.


Lantz: Inauteriak 1968-1969 — dantzan.eus\nHemen zaude: Hasiera › Bideoak › Lantz: Inauteriak 1968-1969\nPio eta Julio Caro Baroja anaiek Lantzen inauteriak berpizteko sugarra astindu eta lau-bost urtera agertu zen bertara Jaime Albillos kamera eskuan hartuta. Arotzak, txatxoak, zaldikoa, Ziripot, Mielotxin eta beste hainbat mozorro ageri zaizkigu Jaime Albillosek Lantzeko inauterietan grabatu zituen irudi hauetan. Irudiak bi urtetan grabatuak dira, 1968an eta 1969an. Zehazki, otsailaren 26an eta 27an eta 1969ko otsailaren 25ean. Lantzen inauteriak berreskuratu eta oso urte gutxira hartutako irudiak dira, 1964an hasi baitziren berriro inauteriak ospatzen. Inauterietako astelehenean eta asteartean atera ohi da Lantzen inauteria kalera.\n00:00 Sei mozorro elkarri bizkarretik helduta kalean behera doaz.\n00:21 Herritarrak ostatuaren kanpoan mozorroak noiz aterako zain daude eta bat-batean Mielotxin dantzatuz batera korrika irteten dira denak eta txistularien laguntzaz kalejiran hasten dira.\n03:35 Ostatura itzultzen dira Mielotxin eta txatxoak.\n04:21 Plazako irudiak. Txatxoek plazan zortzikoa, fandangoa eta arin-arina dantzatzen dituzte.\n04:46 Zortzikoa eta fandangoa dantzatzen dute plazan.\n06:18 Txatxoak ikus daitezke, baita herritarrak ere, horietako asko lehioetatik begira.\n8:08 Mielotxin eta txatxoak kalez-kale dantzan dabiltza kalejiran.\n10: 54 Mielotxin ostatura sartzen dute.\n11:01 zortzikoa dantzatzen dute arotzek eta txatxoek plazan.\nIrudiak: Jaime Albillos. Lantz, inauteriak, 1968-02-26, 1968-02-27, 1968-02-25.\n2019ko maiatzaren 4an, Dantzan Ikasi programak Lantzeko zortzikoaren gaineko saioa antolatu zuen, Bizkai Folklor Elkarteko Sabin Egigurenen eskutik. Bertan, Lantzeko zortzikoa dantzatzeko forma bat erakutsi zigun Egigurenek, Lantzeko Fermin Martikorena danbolinteroaren semearengandik jasotakoa (Albillos-en grabaketa hauen sasoi berean, 68-69 urteetan).\nEgigurenek aldarrikatu zuen horixe zela Lantzeko zortzikoa dantzatzeko modua. Dantzakera edo estiloa zaintzeaz gain, zortzikoaren lehenengo zatian berak erakutsitako erritmo patroia ez zen ezaguna dugun ohikoa.\nHemen nolabait azaltzeko, horrela idatziko dut: k = kortxea, b = beltza, eta / = konpas bakoitza ixteko.\nLantzeko zortzikoaren lehenengo zatiko ohiko patroia hau baldin bada: k k b / b b / k k b / b b / (biraka) k k b / b b / (biraka) k k b / b b //\nEgigurenek erakutsitako erritmo patroia lehenego zati horretarako hauxe izan zen: k k b / b k k / b b / b b / (biraka) k k b / b b / (biraka) k k b / b b //\nAlbillosen bideo honetan bi unetan ikus daiteke Egigurenek azaldutako forma hori: 11. minutuan, arotzek zortzikoa irekitzen dutenean, aurrean doanak (zortzikoa irekitzen duenak) forma hori dantzatzen du. Bere atzetik doazen beste hirurek, ordea, ezagutzen dugun ohiko erritmo patroian dantzatzen dute. Apur bat aurrerago, 12:07 minutuan, zortzikoaren azken muturrean doan txatxoari ere forma hori antzematen zaio. Bi kasu horiek salbu, bideo osoan antzematen den erritmo patroia ezagutzen dugun ohikoa da.\nNormala izan liteke zortzikoa dantzatzeko forma antzeko baina ez erabat berdinak elkarbizitzea garai batetan. Adibidez, Migel Anjel Sagasetak ere jaso izan du Luzaideko dantzari bakoitza zein etxekoa zen antzeman zitekeela bere dantzakerari erreparatuta. Ildo berean, Dantzan Ikasik joan den urrian antolatutako jardunaldian (Ondareari buruzkoak), Jon Arrikaberri bolant-dantzari luzaidarrak horixe nabarmendu zuen: "Norberaren dantzakeragatik jakin daiteke ze etxetakoa den dantzari bakoitza. Esan dezakezu bi dantzari familiakoak diren edo nork irakatsi dien beraien dantzatzeko eraren arabera".\nHalere, suposizioen eremuan ari naiz orain, eremu arriskutsua, beraz ezin baieztatu. Eman al dezake Sabin Egigurenek berak edo beste inork argibiderik honen gainean?\nEskerrik asko Sabin, erantzunagatik, eta erantzun hau emateko hartutako lanagatik. Argituta.\nAma Lur (1968) dantzak


Haurtxoko eta gaztelekuetan euskararen erabilera sustatzen - Albisteak - Hizkuntza Berdintasuna\nHaurtxoko eta gaztelekuetan euskararen erabilera sustatzen\nGFAko Gazteria eta Kirol Zuzendaritza eta Hizkuntza Berdintasuneko Zuzendaritza elkarlanean ari dira, lurraldeko haurtxoko eta gaztelekuetan euskararen erabilera sustatzeko xedez\nHaurtxokoetan eta gaztelekuetan euskararen erabilera sustatzeko oinarriak finkatu eta tresnak lantzeko asmoz, GFAko Gazteria eta Kirol Zuzendaritzak eta Hizkuntza Berdintasuneko Zuzendaritzak elkarlana hasi dute, EBETEren laguntzarekin. Horretarako, hainbat prestakuntza saio eskaini zaizkie haur, nerabe eta gazteen alorreko teknikari eta hezitzaileei eta euskara teknikariei.\nHezitzaileak izan dira proiektu honen lehentasunezko hartzaileak eta proposamen osoan zehar praktikotasuna bilatu nahi izan da. Honela, zerbitzuen errealitatetik abiatuz, baliagarri izango diren baliabide eta tresnak eskaintzea izan da helburua.\nGidak. Elkarlan honen emaitza haurtxokoetan eta gaztelekuetan aritzen diren hezitzaileentzako eta haur, nerabe eta gazteen alorreko teknikarientzako hainbat material eta gida izan dira; guztiak profil bakoitzari egokituak. Praktikotasunaren bilaketa horretan, garrantzi handia hartu du materialaren prestaketak, teoria hutsean geratu beharrean, helburua material erabilgarria izatea baitzen. Hala, prestaketa prozesu horretan haurtxoko eta gazteleku batzuetara jo dute zuzenean, gertuko errealitatea ezagutu eta proposamenak benetako egoeretara egokitzeko. Modu horretara, jardueretan sortzen diren harreman eta egoera desberdinak jasotzeko aukera izan dute eta, ondorioz, errealitate horietara egokitutako gidak sortzekoa.\nGida horiekin tresna praktikoak eskaini nahi izan zaizkie Gaztelekuetako eta Haurtxokoetako hezitzaileei eta jardueretan euskararen erabilera sustatzeko erabil ditzaketen hainbat baliabide praktiko jasotzen dira. Hala, haur, nerabe eta gazteen alorreko teknikariei eta euskara teknikariei zuzendutako dokumentu bat ere sortu da hezitzaileen lanari jarraipena egiteko.\nMaterial horren helburu nagusia da gure herrietako zerbitzuetan haurrek eta nerabeek euskara erabili dezaten sustatzea, bakoitzak bere testuinguruaren eta egoeraren mailan. Esan gabe doa zeregin horretan hezitzaileak izan direla ardatza.\nMaterialak eskuragarri daude www.gipuzkoangazte.eus webgunean, Gaztematika, profesionalentzako atalean. Gidak jaisteko hemen sakatu.\nElkarlana bultzatuz. Aurrerantzean ere bi zuzendaritzek (Gazteria eta Kirol Zuzendaritza Nagusia / Hizkuntza Berdintasuneko Zuzendaritza Nagusia) hasitako lankidetza sendotu eta elkarlanean jarraitzeko asmoa dago, haurrei eta nerabeei euskara eskolaz kanpo erabiltzeko benetako aukerak emanez eta hizkuntzarekiko harremana zainduz.


Gabacho Maroc taldeak joko du gaur Erauskin plazan - Goierriko Hitza : Goierriko Hitza\nGabacho Maroc taldeak joko du gaur Erauskin plazan\nMusikenen sortutako euskaldun, marokoar eta aljeriar jatorriko boskoteak jazza, elektronika, teknoa eta musika tradizionala uztartzen ditu. 20:00etan hasiko da\nMusikak alaituko du gaur Ehunmilak festaren hasiera dortsal banaketa 17:00etan hasiko da, Igartza Musika zikloaren barruko udako lehenengo kontzertuarekin, 20:00etan hasita. Iparraldeko Gabacho Maroc taldeak «fusioa» eskainiko du, jazz, elektronika, teknoa eta musika tradizionala uztartuz.\nDonostiako Musikenen sortutako taldea da Gabacho Maroc 2009. urtean, marokoar, aljeriar, euskaldun eta espainiar jatorriko musikariek osatua. Zazpi lagunek osatzen dute: Eric Oxandaburu (baxua), Charley Rose (saxo altua), Baptiste Techer (saxo tenorea), Willy Muñoz (teklatua), Ba’kili Chouaib (ahotsa, genbria), Youssef El Achab (ahotsa, perkusio) eta Guefara Belatarre (perku sioa). 2015. urtean nazioarte mailako lehenengo bira egin zuen taldeak Europan, Hego Amerikan, Afrikan eta Asian barrena.\nIgartza Musikaren ziklo berriko bigarren kontzertua hilaren 19an izango da, Igartzako jauregian: Hezurbeltzak.


Hasi dira neguko beherapenak - Debagoiena - Goiena.eus\nHasi dira neguko beherapenak\nAmaia Txintxurreta Guridi 2019-01-08 13:23\nDebagoieneko dendetako jantziak eta bestelako produktuak prezio merkeagoetan eskura daitezke dagoeneko, ofizialki hasi direlako neguko merkealdiak. Denda batzuk urtarrilaren 7an hasi ziren deskontuak egiten, eta beste batzuk, data ofizialari aurreratu eta urte hasieratik dituzte deskontuak hainbat produktutan.\n“Urtero bezala, Erregeen ostean hasi gara beherapenekin. Normalean %20 edota 30eko deskontuekin ekiten diogu, eta aurrerago, beherapenak igotzen joango gara”, horixe adierazi du Arrasateko Sikol dendako Yolanda Sanchezek. Orain, dena dela, bezeroak Gabonetako oparien aldaketekin ari direla gaineratu du: “Hasiera honetan, bereziki Gabonetako oparien aldaketak egiten ari gara; Olentzerok edo Erregeek asmatu ez duten hori aldatzera etortzen dira; neurri edo modeloa aldatuaz. Eta aurrerago hasiko gara beherapen handiagoekin”.\nBadira, bestalde, neguko beherapenak ofizialki hasi barik zeudenean, dagoeneko deskontuekin hasi ziren dendak ere. Horietako bat da Bergarako Mirari jantzi denda: "Urtarrilaren 2an hasi ginen gu, izan ere, jende gutxi zebilen eta erabaki hori hartu genuen. Gabonak dagoeneko ez dira izaten lehenagoko modukoak; jendea kanpora joaten da erostera, Internetetik ere erosten dute, eta orduan negozio txikia geroz eta okerrago doa", azaldu du dendako Mila Manobelek. Hala ere, gaineratu nahi izan du dendarien elkarteetatik herriko bezeroei tratu berezia eskaintzen dietela, erosketak egiterako orduan, erraztasunak jarriaz: "Bedelkarreko txartelarekin erosiz gero, %5eko deskontua daukazu. Horrez gain, hiru edota sei hilabetetan, epeka ordaintzeko aukera ere ematen dugu, bezeroari errazagoa egiteko".


Emakumerik ez dagoen hedabideetako tertulietan parte ez hartzeko eskatu diete gizonei - andra.eus\nEmakumerik gabeko tertulia.\nEmakumerik ez dagoen hedabideetako tertulietan parte ez hartzeko eskatu diete gizonei\nandra.eus18 azaroa, 20210\nHedabideetako emakumeen ikusgarritasunaren inguruan lan egiten duen EHUko Ikus-entzunezko eta Publizitate Saileko irakasle eta ikertzaile taldeak, Emakume Ikusgaik, Eusko Legebiltzarrari eskakizuna bidali dio emakume hizlarien gutxienekoa bermatzeko hedabideetako tertulietan. Gainera, gizonei andrarik ez dagoen programetan parte ez hartzeko eskatu diete.\nIrakasle taldeak hedabideetan emakumeen presentzia aztertzen du. “Emakumeok irabazitako esparruak gorabehera, komunikabideek eskaintzen dituzten emakumearen irudiak oso estereotipatuak izaten jarraitzen dute”, diote.\nEmakume Ikusgaik sare sozialetan jarduten du eta bertan ikusten dituzten adibideak argitaratzen ditu. Interpelazioaren ondorioz, euren eskaerak batzuetan kontuan har daitezen lortu dute.\nEmakumeenganako diskriminazioa ekiditeko praktika onak aholkatzen ditu. Garrantzitsuenetakoa emakumeak ez objektu eta biktima, baizik eta subjektu aktibo bezala agertzekoa da.\nTaldekoen ustez, eragin handiagoa lor liteke gizonek tertulia, ekimen, saio edo hitzaldi batean parte hartu behar duten bakoitzean uko egingo baliote emakumerik ez badago.\nAre gehiago, antolatzaileengana joatea gomendatzen diete zera esanez: “Tertulia honetan ez da zerbait falta? Sentitzen dut, baina, iruditzen zait emakumeak falta direla eta beraien (eta gainontzeko generotako pertsonen) ikuspegi gabe ezin da errealitatearen erradiografia errealik egin”.\nIrakasleek kanpaina bat jarri dute abian politikariek herritarren interpelazioak jasotzeko duten osoigo web orrian eta sinadurak eskatu dizkiete eskaerarekin bat egin nahi dutenei.\nAmorebieta-Etxanok emakumeen aurkako indarkeriaren gaitzespena erakutsiko du <\nIurreta une esfuerzos con su comunidad educativa para hacer frente a la violencia machista >


Lau hamarkada itsasoari begira - Irutxuloko Hitza : Irutxuloko Hitza\nLau hamarkada itsasoari begira\n1979an ireki zuten Bataplan diskoteka, La Perla dantzalekuaren zati bat egokituta. ‘La Zona’ izeneko festa gunearen leku estimatuetakoa izan zen. 40 urteotan musikari zein musika jartzaile ospetsuak, eta milaka pertsona pasa dira handik.\nBelaunaldi askoren gaueko aisialdirako topagune izan da Erdialdeko Bataplan diskoteka. Eta oraindik ere bada. Hilabete honetan beteko dira 40 urte negozioa abian jarri zutenetik Tristan Montenegro eta Maite Sabadell senar-emazteek.\nGarai berrietara egokitzeko, 1979ko uztailaren 24an La Perla bainuetxeak zuen dantzaleku handiaren zati txiki bat moldatu zuten. La Perlak Lola Flores eta Raphael gisako artisten proposamen klasikoa eskaintzen zuen, eta horrekin haustea erabaki zuten sustatzaile berriek.\n90eko hamarkadan La Perla bainuetxea eraitsi eta berregin zuten, eta orduan diskotekak eremu askoz zabalagoa hartu zuen. Ordutik, dantzarako proposamen berrien hiriko tenpluetakoa bihurtu da.\nBataplan diskotekatik musikari, musika jartzaile eta artista ospetsuak pasa dira. Esaterako, David Ghetta DJ ezaguna. Zinemaldiari eskerrak, berriz, Emma Thompson, Michael Douglas, Salma Hayek eta Mel Gibson gisako aktoreak gonbidatu dituzte diskotekara. Izan ere, hiriko kultur jaialdi eta proposamen hainbaten festak Bataplanen egiten dituzte.\nAzken lau hamarkadetan, batez ere, milaka gazte zein helduek aukeratu dute Kontxako badiari begira dagoen diskoteka. Erdialdeko La Zona festa guneko toki esanguratsuenetakoa izan da Bataplan, eta gainerako tabernak pixkanaka desagertu diren arren, zabalik biziraun du.\n40. urteurrena ospatzeko hiru festa antolatu dituzte. Maiatzean egin zuten lehena, eta Chimo Bayo musika jartzaileak dantzan jarri zuen diskoteka. Hilaren 20an izango da bigarren festa, eta egungo DJ esanguratsu batzuek parte hartuko dute. Azkenik, Zinemaldiarekin bat eginez, irailaren 28an egingo dute azken festa.


Euskararen aurkako "fobia" salatu du Erriberako Elkarte Ezkertiarrak\n2018ko urriaren 20a, larunbata | Ordua Euskal Herrian 21:48:03\nErriberako Elkarte Ezkertiarrak (ARIZ-EEE) salatu du zenbait pertsonak eta taldek euskararen aurka daukaten jarrera.\nBide-seinale honetan euskaraz idatzitakoa ezabatu izana jarri du euskararen kontrako jarreren adibidetzat ARIZ-EEEk (argazkia: E-ribera.com).\nE-ribera.com hedabidean argitaratu duten oharrean irakur daitekeenez, “ulertezina da XXI. mendean halako fobiarik egotea nafar guztiena den hizkuntza baten kontra”.\nEuskararen aurkako jarrera horren erakusgarritzat jo dituzte euskaraz idatzitako bide-seinaleak ezabatzea bezalako ekintzak.\n“Bada esaten duenik euskara inposatzen dela, baina errealitatea da ikasi nahi duenak ikasten duela”, gaineratu dute.


Izena: Montero etxea\nHelbidea: Errekalde Zumarkalea, 34\nAutorea: J.B.Darroguy, L. Aladren\nNeurri handiko eraikina da, bi fatxada dituena: batek Colon de Larreategi kalera ematen du, eta besteak Errekalde zumarkalera. L. Aladren arkitektoak egin zuen, eta sotoa, beheko solairua eta bost solairu gehiago ditu -azkena balaustre jarraituekin-, ganbaraz gain. Hormetan material bat baino gehiago ikus daiteke: harlandua , adreilua, burdina galdatutakoarekin eginiko habe etazutabeak , zura...\nEtxebizitzaz osatutako eraikina da, eta balkoien eta begiratokien ardatzen arabera antolatzen da; bi aldeetan antolamendu desberdina dute elementuek. Eraikinerako sarrera Errekalde Zumarditik egiten da, giltzarri handi bat eta inguruan apaindura ugari dituen sarbide dinteldun baten bitartez. Uhin formako lerroak dira nagusi, bai baoen formetan (balkoietan eta begiratokietan), bai apainduretan eta, batez ere, bigarren eta hirugarren solairuetako balaustre bikainetan, eta horiekin eraikinaren bertikaltasuna apurtzea lortzen da. Beste zenbait apaindura interesgarri ere baditu: mentsulak , harburuak , baoen inguruak eta beheko solairuko kuxindura .\nTipologian eta elementuen eta fatxadaren diseinuan ez dago desberdintasun handirik garai bereko beste zenbait eraikinekin. Hala ere, apaindurek izaera berezia ematen diote eraikin honi, eta hori du, hain zuzen, ezaugarririk nabarmenena. Lanaren egileak, J.B. Darroguyk, eragin frantsesa zuen modernismoa aukeratu zuen apaingarrien diseinua egiteko, eta honako hau dugu estilo horren barruan eta Bilbon daudenen artean kalitaterik handiena duen adibidea.


50 urte Rikardo Arregi hil zela - PostData\nDuela 50 urte gaurko egunez, 1969ko uztailaren 10ean hil zen Mendaro aldean auto istripuan Rikardo Arregi Aranburu idazle eta ekintzaile andoaindarra. 26 urte besterik ez zituen arren, idazle gazte hark egundoko eragina izan zuen bere garaian, berak sortua baita, besteak beste, alfabetatze mugimendua. Arregik utzitako arrasto sakonaren froga da heriotza hari loturik dauden idazleen zerrenda, XX. mendeko euskal kulturaren berrikuntza markatu zuten izen nagusiak: Txillardegi, Gabriel Aresti, Ramon Saizarbitoria, Ibon Sarasola, Arantxa Urretabizkaia… Hemen kontatuko dizugu lotura horren nondik norakoa.\nGarai hartan Txillardegi Bruselan bizi zen, erbesteraturik, eta bertatik idatzi zuen bere hirugarren eleberria, Elsa Scheelen. Berau argitaratzeko gertu agertu zen Gabriel Aresti, berak sorturiko Kriseilu zigiluan. Aldi berean, Donostian, Ramon Saizarbitoriak, Ibon Sarasolak, Arantxa Urretabizkaiak eta beste zenbait lagunek Lur argitaletxea sortzekotan ziren, eta tratuan ziren Gabriel Arestirekin ere. Hain zuzen, elkarrizketa horietatik atera zen argitaletxe bakarra eratzeko asmoa. Arestik jada ordaindua zuenez Elsa Scheelen-en edizioa, ale horiek Lur-en esku utziko zituen, eta ordainetan, Arestiri auto bat emango ziotela adostu zuten, Lur-ekoen lagun baten Seat 850 bat.\nEuskaltzaindiak Bilbon egingo zuen batzar bat aprobetxatuz, Ramon Saizarbitoriak eta Rikardo Arregik hartu zuten kotxea, han Arestiri entregatzeko. Zoritxarrez, ez ziren inoiz iritsi, bide erdian istripua izan baitzuten eta bertan hil baitzen Rikardo Arregi.\nElsa Scheeleneuskarazko edukiaeuskarazko edukiakLur argitaletxeaRikardo Arregi Aranburu\nBaditu gure literaturak bere itsasoak eta badu gure itsasoak bere literatura\nAntxiñe Mendizabal: Hiru emakumeak ama-zurtz sentitzen dira; iruditzen zaie egokitu zaien ama ez dela behar zutena”\nJolasak, euskaraz – Badago non aukeratu\nJoseba Sarrionandia: “Ez nuke kultura baztertu bateko funtzionarioa izan nahi”\nDURANGO, Kulturaren Azoka nazionala\n← Paolo Cognetti: “Las cimas las podemos dejar ahí arriba y caminar juntos a los pies de las montañas”\nJoxemari Iturralde – Jamaikako neska →\nKarlos Linazasoro, “Esaten dugun argia”. Prentsaurrekoa\nIván Ruiz, “Las mejores rutas BTT”, Rueda de prensa On line\nIrati Goikoetxea, “Herriak ez du barkatuko”. Prentsaurrekoa


Ainara Valencia: "IkerGazte kongresua Gure lana zabaldu ahal izateko erreminta garrantzitsua izan da" — Unibertsitatea.Net\nHemen zaude: Hasiera › Ziztu bizian › Ainara Valencia: "IkerGazte kongresua Gure lana zabaldu ahal izateko erreminta garrantzitsua izan da"\n2015/06/11 - Unibertsitatea.net\nDisruptore endokrinoak deritzen kutsatzaileen efektua aztertu dut bi araztegietatik gertu bizi diren korrokoietan. Izan ere, industriagune eta etxeetako urak araztegietan garbitzen dira baina zenbait konposatu ezin dira uretatik kendu, ondorioz, araztegiek ibaietara isuritako uretan kontzentratuta doaz. Egoera horren efektuak Gernikako araztegian orain dela urte batzuk ikertzen hasi ziren eta nik Gernikako zein Galindoko araztegietako arrainak aztertu ditut, beraien histopatologiari eta zenbait geneen transkripzio mailei erreparatuz.\nHainbat kutsatzaileek ingurunean, batez ere bizidun urtarretan izan ditzaketen efektuak zein diren jakiteko baliagarria da. Izan ere, kutsatuta dauden guneak gero eta gehiago dira eta kutsaduraren efektuak zein diren jakitea garrantzitsua da, ahalik eta azkarren aurre egin ahal izateko, esaterako.\nIkerketa hau nire masterreko amaierako lana izan zen. Masterra egiten ari nintzen bitartean doktoregoa egin ahal izateko bekak eskatu nituen eta abenduan jakinarazi zidaten Eusko Jaurlaritzako beka eskuratu nuela. Beraz, orain, doktoregoa egiten nabil; kasu honetan, intersex arrainetan gertatzen diren aldaketak aztertzen saiatzen ari naiz.\nEz nago ziur, Ekaian edo Elhuyarren\nPoz handia. Batez ere, batzuetan, lan taldetik kanpo gure ikerketek ez dutelako guk ematen diegun bezain beste garrantzi izaten, edo hori uste dugu guk behintzat. Sariari esker, egiten ari naizena besteentzako ere interesgarria dela konturatu naiz, eta gainera, egindako lana ondo eginda dagoela.\nNire ustez IkerGazteri esker, herritarrak Euskal Herrian ikerketa asko burutzen ari direla eta ikertzaile euskaldun asko gaudela konturatu dira. Guretzako ere garrantzitsua izan da, ohituta gauden ikerkuntza modalitateaz gainera beste batzuk ere badaudela ikusteko aukera izan dugu. Gure lana zabaldu ahal izateko erreminta garrantzitsua izan da.\nEuskarari duen balioa eman zaio kongresuan. Guztiok euskaraz aritu gara eta gure lana euskaraz aurkeztu dugu. Honek argi uzten du euskaraz ikertzerik badagoela, eta guztiok gai garela gure ikerketa euskaraz burutzeko.\nBeste arlo batzuetako ikertzaileak eta beraien lanak ezagutzeko aukera, bai kongresuan baita kongresutik kanpo egin diren ekintzetan ere.\nEtiketak: euskara Ikertzaileei_elkarrizketa ikerketa durango emakumea_ikertzailea ikergazte biologia ueu arrainak elkarrizketa


ADESALAMBRAR 2012/10/9 - Arrosa\nAdesalambrar 2012ko Urriaren 9a\nGaurko irratsaio internazionalistan ohiko astearen errepasoa egin dugu asteko kronikan. Gaurko programan pisu berezia izan dute joan den igandean Venezuelan egin ziren hauteskundeek. Venezuelan dagoen Askapenako kide bat elkarrizketatu dugu, laburki, arazo tekniko batzuk izan ditugu eta. Ondoren, Txente Rekondoren kolaborazioa izan dugu, udak utzi digunaren errepaso laburra egin digularik, kurtso berriari begira. Batez ere, Siria eta herrialde arabiarren inguruan hitz egin badu ere, Venezuela ere aipatu ditu.


Trinketeko Gipuzkoako Txapelketako gizonezkoen paleta argentinarreko eta xareko finalak, asteburuan\n2022/03/16 | Lehiaketa\nIrungo Ramuntxo Berri trinketak hartuko du paleta argentinarreko jaialdia, larunbatean, 10:00etan: Kurpil Kirolak 2 eta Kurpil Kirolak 1 taldeak izango dira aurrez aurre lehenik, nagusien 2. mailako finalean, eta Ramuntxo 2 eta Kurpil Kirolak 2 ondoren, nagusien 1. mailakoan; ostiralean jokatuko dute xareko finala Behar Zana eta Ametsa 2 taldeek, 19:30ean, Irurako Ametsa trinketan\nTrinketeko Kluben Arteko Gipuzkoako Txapelketan, gizonezkoen paleta argentinarreko finalak eta xarekoa izango dira ikusgai, asteburuan.\nIrungo Ramuntxo Berri trinketak hartuko du paleta argentinarreko jaialdia, larunbatean, 10:00etatik aurrera; Kurpil Kirolak klubeko bi talde izango dira aurrez aurre lehenik, nagusien 2. mailako finalean, eta Ramuntxo eta Kurpil lehiatuko dira ondoren, 1. mailako txapelaren bila.\nXareko finala ostiralean izango da; Behar Zana eta Ametsa 2 taldeak lehiatuko dira txapelaren bila, 19:30ean, Irurako Ametsa trinketan.\nOndorengo lerroetan zehaztuko ditugu bi jaialdiak:\nMartxoak 19, larunbata, 10:00, Irun-Ramuntxo Berri trinketa\nKURPIL KIROLAK 2 (Iñaki Ramirez-Jesus Martinez)\nKURPIL KIROLAK 1 (Lander Lazkano-Lauren Cruz)\nRAMUNTXO 2 (Ander Monserrat-Markel Mutuberria)\nKURPIL KIROLAK 2 (Unai Sagarzazu-Miguel Almandoz)\nMartxoak 18, ostirala, 19:30, Irura-Ametsa trinketa\nBEHAR ZANA (Oier Maiza-Joxi Lopetegi)\nAMETSA 2 (Oier Iturbe-Jose Ignacio Iturbe)\nPaleta argentinarreko 2. mailan, Kurpil Kirolak 2 (Ramirez-Martinez) taldeak finalerako zuzeneko txartela lortu zuen, ligaxkan lehen postuan sailkatuta. Ramutxo 1 bigarren sailkatuak eta Kurpil Kirolak 1 hirugarrenak finalerdia jokatu behar izan zuten, beste txartela eskuratzeko: Kurpil Kirolak 1ek (Lazkano-Cruz) 30-21 irabazi zion Ramuntxo 1 taldeari (Portilla-Vila).\n1. mailan, bestalde, Ramuntxo 2 (Mutuberria-Monserrat) 30-23 nagusitu zen Kurpil Kirolak 1 (Sorzabalbere-Arrospide) taldearen aurka jokatutako finalerdian. Eta beste finalerdian Kurpil Kirolak 2 (Sagarzazu-Almandoz) 30-22 gailendu zitzaion Ramuntxo 1 taldeari (Oiarbide-Pablos).\nXareko lehiari dagokionean, Behar Zana (Maiza-Lopetegi) taldea ere zuzenean sailkatu da finalera, ligaxka lehen postuan amaituta. Ametsa 2 (Iturbe-Iturbe) bigarren sailkatuak eta Ametsa 1 (Isasa-Apeztegia) hiurgarrenak finalerdian neurtu behar izan zituzten indarrak, eta lehendabizikoek irabazi zuten, 40-28 emaitzarekin.\nTxapelketari buruzko informazio guztia webgune honetako Lehiaketa-Federatua-Gipuzkoa-Trinketa atalean dago ikusgai.


Sukaldaritza eta Osasuna Hitzaldiak eta Ikastaroa (Pello Zubiria) | Gerriko\nSukaldaritza eta Osasuna Hitzaldiak eta Ikastaroa (Pello Zubiria)\n“ARTRITISA, DIETA PALEOLITIKOA, APITERAPIA … JATEKO OHITURAK ALDATU, SENDATZEKO”, Pello Zubiria.\n50 lagunen aurrean, 2. saioarekin jarraipena eman diogu SUKALDARITZA ETA OSASUNA zikloari.\nEsan zituen batzuk:\nBiztanleriaren %1ek du artritisa. Jende askok, beraz.\nTratamendu gogorrei ezin aurre egin eta beste irtenbide batzuen bila hasi zen.\nInformatu eta osasuna auzolanean landu, horixe izan zen egin zuena: taldea aurkitu interneten edo ahal den lekuan eta jendea gaiaz, botika gogorrez eta beste irtenbide batzuei buruzko esperientziez hitz egiten jarri. Informatzeko eta hitz egiteko foroa aurkitu behar da.\nAkupunturarekin probatu zuen: ondo, baina hurrengo egunean bukatzen zitzaion eragina. Balio du, baina berarentzat ez zen nahikoa izan.\nDIETA: almidoirik gabeko dieta komeni zitzaiola entzun zuen. Almidoia kenduta, gaitza eragiten dion bakterio txarra gutxitu egiten da. Beraz, ogia, pasta, patata, zerealak, babarruna, ilarrak, esnea eta esnekiak, asko elaboratutako jakiak … ahal dituen gutxien kontsumitzen ditu.\nDieta egokia aurkitzea ez da erraza izan, baina ohitura batzuk aldatu eta moldatzeko modua izan du, osasuna irabaziz: barazkiak, eztia, polena, fruta, fruitu lehorrak, haragia, arraina … kontsumitzen ditu.\nJakiek almidoia duten ala ez ikusteko, iodoa bota eta baldin badute, belztu egiten dira.\nPropolia, eztia, argizaria, polena, errege jalea. Erlea aberatsa da.\nPropolia antibiotikoa eta fungizida da. Oso ona. Katarroak sendatzeko ere ona. Oso kopuru handitan har daiteke lasai, kalte egiteko arriskurik gabe.\nZauriak sendatzeko, eztia propoli tanta batzuekin.\nPolena, dituen propietateetan osoa da, konpletoa. Anemiari kontra egiteko ere oso ona.\nErleen pozoia, eztenetik gorputzera sartzen dute ziztadekin. Lehenengo alergiaren froga egin behar da.\nEuskal Herrian bi lagun ari dira, Pellok ezagutzen dituenak, gutxienez, erleen eztenarekin profesionalki lanean.\nLan kooperatiboa egiten da taldeetan osasuna zaintzeko. Gaixo gaudenean autogestioa beharrezkoa da. Botika etxeek akuri bezala hartzen gaituzte eta guk, gure osasuna gure esku hartu behar dugu.\nTerapiez hitz egin behar da, baita kutsaduraz ere.\nGeure burua aberasteko bibliografia interesgarria:\n“La alimentación, la 3ª medicina”, Jean Seignalet.\n“Comer sano para vivir mejor. Sin gluten, sin lácteos, sin almidón”, Elena Wagner.\n“Erlea gure sendagile”, Julio Cesar Diaz.\n“Un detective en el supermercado”, Michael Pollan.\nwww.izorrategi.org, Pelloren bloga: bere esperientzia eta kontuak kontatzen ditu.\nHurrengo saioa, azaroaren 5ean, Garbiñe Etxanizekin: “Gaixotasun egoeran osasuna berreskuratzea, nork bere baliabideekin. Makrobiotika: gorputza, burua eta espirituaren arteko oreka”. Gerriko Txokoan hitzordua, arratsaldeko 18:30ean.


Garbiguneak | Lezoko Unibertsitateko Udala\nHasiera » Hondakinak » Garbiguneak\nGarbigunea etxean sortutako hondakinak gaika jasotzeko gunea da. Etxeko kubo edo zabor-poltsetan sar ezin daitezkeen mota askotako hondakinak eraman daitezke hara.Hala, birzikla daitezkeen osagaiak errekuperatu egiten dira.\nZerbitzua doakoa da eta hiritar partikularrari bakarrik dago zuzenduta. Alegia, enpresek, gremioek edo antzekoek ezingo dituzte eurek sortzen dituzten hondakinak Garbigunera eraman.\nZER ERAMAN DAITEKE?\nGarbigunean etxean sortutako hondakinak bakarrik onartuko dira eta hondakinak norberak eraman beharko ditu.\nHondakinak ezin izango dira kantitate mugagabean eraman. Hala, entregatutako hondakinen bolumena, asteko eta erabiltzaileko 2m kubiko eta 250 kg-ra mugatuta dago; eraikuntza-hondakinen kasuan 500 kg-ra.\nGainera, baimendutako gehienezko pisua 3500 kilo baino gutxiago (GPB) duten ibilgailuei bakarrik utziko zaie deskargatzen.\nLEZOKO HERRITARRAK NORA?\nLezoarrek San Marko Mankomunitateak kudeatutako garbigune guztiak erabili ditzakete. Lezotik gertuen gelditzen dena Oiartzungo garbigunea da.\nOiartzungo Garbigunea (Talaia industriagunea):\nAstelehenetik ostiralera, 09:30–13:00 eta 16:00–18:50.\nLarunbatetan, 9:30–13:30 eta 15:30–17:50.\nUDAKO ORDUTEGIA (uztailak 15-irailak 15)\nAstelehenetik ostiralera, 9:30–14:00.\nTelefono zenbakia: 943 019531\nBeste Garbiguneak ikusi.\nDokumentu interesgarriak: SM Mankomunitateko garbiguneen araudia


Laboa Farmazia - Zerbitzuak\nLaboa Farmazia osasuna helburu duten hainbat zerbitzu eskaintzen ditugu:\nNutrizionista batek dieta egokia jarriko dizu eta horren jarraipena egin. Pisua galtzeko, kirol errendimentua hobetzeko, kolesterola edota azukrea kontrolpean izateko... zure beharrak edozein izanik ere, espezialista batek aholkaturiko dieta berezia izango duzu.\nNDZ: Norbanakoarentzako dosifikazio zerbitzua: zure botikak antolatzen lagunduko dizugu. Astero behar dituzun botikak modu erraz eta ulergarrian antolatuko dizkizugu, ez dakizun ezer falta eta beti behar den moduan har ditzazun. Botika asko hartzen dituztenentzat egokia, zaintzaile bat baino gehiago dutenentzat e.a.\nErretzeari uzteko laguntza programa.\nLarruazalaren azterketa eguna: profesional baten gidaritzapean azalak izan ditzakeen arazo ezberdinen azterketa egiten da.


Hasiera Albisteak Langilea\nEnpresak bere plantillaren kontziliazioaren alde egiten du, lanaldia planifikatzeko eta bizitza profesionala, familiakoa eta pertsonala errespetatzeko neurriak hartuz.\nLankidetzarako eta premien berri izateko zenbait barne-mekanismo dauzka Mercadonak, plantillarentzako soluzioak lantzeko aukera ematen dutenak, hala nola 5+2 Lan-astea.\nEnpresaren apustua da berdintasunean eta gardentasunean oinarritzea plantillaren lan-baldintzak.\nDuela urte batzuetatik hona, Mercadonak soldata-berdintasuna aplikatzen du lan edo erantzukizun bera duten langileen artean.\nBost eguneko lanaldia eta Mercadonaren Radler eta Shandy pakete zatigarria daude Espainiako kontsumoaren berrikuntza handien artean\nMercadona da lehen enpresa, sektorean, bere dendetako langile guztiei astean bi eguneko atsedenaldia ematen diena, hala lana eta familia uztartzea sustatzeko.\nBerrikuntzetan sartzen da garagardo-botilei eusteko sistema ere, Martens hornitzaileak Mercadonarentzat esklusiban sartua Espainian, plastikozko filmaren ordez itsasgarri bat jartzen duena botilak multzokatzeko.\nInstitut Cerdàren Kontsumo Handiko Berrikuntza Behatokiak aitortza egiten die Espainiako elikagai-sektoreko hainbat proiektu eta jardunbide egoki berritzaileri.\nMercadonako Zuzendaritza Batzordeak langileen soldata % 6,5 igotzea erabaki du\nEspainiako lantaldean 93.300 pertsona baino gehiago ari dira lanean, eta neurri horrek haiei guztiei eragingo die. Erabakiak langileen erosahalmena bermatzea du helburu.\nMercadonak eta sindikatuek Berdintasun Plan berria sinatu dute, ordainsari-politikaren gardentasuna indartzeko\n2021ko abenduaren 14a\nBerdintasun Plan berria 2022ko urtarrilaren 1ean jarriko da indarrean, eta bi urteko indarraldia izango du (2023ra arte, orduan berrituko da hitzarmen kolektiboa ere).\nBerdintasun Plan berriak eguneratu egingo du 2019az geroztik indarrean dagoena, eta berdintasunaren alorrean onetsiriko azken arau-garapenak barneratuko ditu. Horrekin, indarturik geratuko da konpainiak ordainsari-ekitatearen alde duen konpromisoa.\nMercadona da, ikasleen ustez, Espainian lan egiteko enpresarik erakargarriena\nGoi-mailako ikasketak egiten ari diren 8.400 pertsonak baino gehiagok Mercadona aukeratu dute Espainian lan egiteko enpresa erakargarrien gisa Merco talento Universitarioren 4. edizioan.\nMercadonan zer lanpostu dauden libre ikusteko, joan Mercadonaren Enpleguaren orrira.\nMercadona aitzindaria da lana eta familia bateragarri egiteko neurriak ezartzen, eta bide horretan hobetzen jarraitzeko hartu du erabakia, konpainiako 31 dendatan proba bat egin ondoren.\nNeurria abuztuaren 3an jarriko da indarrean, eta mugarri izango da konpainiarako eta, oro har, banaketa-sektorerako; izan ere, langileek astean bi egun osoz atseden hartu ahal izango dute, eta urtean zortzi asteburu luze izango dituzte jai.\nEkimen hori bizkorrago martxan ipintzeko, lan erabakigarria egin du Hitzarmen Kolektiboaren Behatokiak, zeina 2019an sortu baitzuten ordezkaritza sozialaren eta enpresaren artean.\nHiru posizio goratu da konpainia 2018ko emaitzekin alderatuta.\nMonitor Español de Reputación Corporativa erakundearen Merco Talento Universitario rankingean, Mercadona da, unibertsitarioen ustez, lan egiteko Espainiako enpresa erakargarrienetako bat, eta bere sektoreko lehena.